LOLL 86: 18.10.11 teadaanne\nPosted by 13er at 9:49 AM\nSelge jutt. Tänx.\nKa minu meelest igati mõistlik ja tore, et selle selgelt formuleerisid.\nÀ propos, see ei ole esimene kord seda lahtiütlust siit blogist erinevas sõnastuses lugeda.\nSellest oli juba ammu juttu, mitu korda. Korduvalt ja korduvalt olen ma sulle öelnud: ära kasuta oma postitustes minu päris nime. Aastaid on sellest räägitud\nSa ignoreerisid seda. Ja kasutasid ikka minu päris nime, ise teeseldes, nagu oleksid sa seda muutnud. Ühe tähe äramuutmisega - keda sa sellega lollitad? Selline asi on tõepoolest kergesti lahti muugitav.\nSinu praegune postitus on silmakirjalikkuse tipp.\nTänu sinu laamendamistele mul tõepoolest ei ole enam internetis privaatsust.\nAinuke asi, mis olukorda veel parandada võiks, olek see, kui sa kõik need ühe tähe võrra muudetud pärisnimed muudaksid nendeks nimedeks, mida inimesed ISE netis kasutavad. See oleks AINUKE teguviis, mis võiks veenda inimesi sinu kavatsuste siiruses.\nNäita, kuskohas on siin blogis eelnevalt juttu olnud, et andke teada, kui teile ei meeldi siin oma päris nimedega olla? Pole sellist.\nA propos oled sa samasugune silmakirjatseja nagu Kiis.\nMa ei pea vajalikuks sellest viisakalt teada and,a sest viisakalt olen ma kunagi ammu sellest juba teada andnud. Kuna see ei mõjunud, jääbki ainult ebaviisakas võimalus, mis teha.\nKärt, sinuga olengi olnud juba kaua väga ettevaatlik ja minu blogist võib heal juhul teada saada, et mingil päeval olid sa mingis kohas. Sulle ei meeldinud pseudonüüm Kärt Miki, sulle ei meeldinud Kärt M, sulle ei meeldinud ka Morgie. OK, ma võin midagi neljandat ka välja mõelda, kui suhtlemine oleks normaalne. Aga ei ole. Sa ei ole sel teemal mitte kunagi viisakalt ja normaalselt suhelnud, ALATI, kordan ALATI, kordan ALATI sõimanud ja ähvardanud. Iga loll saab aru, et sellise suhtumisega lihtsalt ei jõua mingite norm tulemusteni, ainult viha ja vaenuni.\nSa ei ole kasutanud siin minu seda pseudonüümi, mida ma ise kasutan. Sa kasutasid seda ainult sel kujul: Morgie aka Päris. Nimi. Sealt korjasid minu kohta kondi üles meie kõigi sõbrad I+I ja närisid seda väga kaua, väga pahatlikult ja väga vastikul. Ja see, vabandage väga, oli otseselt sinu teene. Mujalt poleks nad sellist seost leidnud. Ja see oli pühjuseks, miks ma nõudsin "Suvalise pildi" mahavõtmist.\nSinu praegune kommentaar on täpselt samasugune minu privaatsuse rikkumine nagu kõik eelnevad, ja veel hullemgi - sa paned ühte kommentaari kokku nii minu pseudonüümi, kui need ibarad moonutised, mida sa ise pseudonüümideks pead, kui ka päris nime. Tänu sellel võib iga googlet kasutada oskav inimene, olenemata tema motiividest, viia kokku nii minu päris isiku kui pseudonüümid.\nSa oled seda teinud ka enne.\nSa oled seda teinud varasemates postitustes ja kommentaarides.\nVõid sa tõesti, käsi südamele pannes, vanduda, et mind ei ole võimalik siit goolge kaudu leida?\nMa ei usu, et võid.\nKahju, mida sa oled juba tekitanud, ei ole enam heastatav.\nSee ongi põhjus, miks ma olen sinu peale vihane.\nJa esimene pöördumine sisuga: võta minu nimi maha - see oli viisakas. Õigupoolest käis see Lagle kaudu. Kui tema ütles, et "Mis ma teha saan, Margus ei kuula mind" - siis ma loomulikult vihastasin. Siis olid sa sõimu juba ise ära teeninud.\nMuuseas on see asi, mida Lagle on pidanud sinu kohta palju kordi ja paljude erinevate asjade kohta ütlema: "Ma olen sellest Margusega rääkinud. Ta lihtsalt ei kuula mind. Räägi ise temaga"\nKõva konspiratsioon küll, endal oli Morgie juures enese foto täies hiilguses, kust mina teadsin et sa nii kõva põrandaalune oled.\nJah, miks sa ise normaalselt minuga ei suhtle? Mis Lagle siia puutub? Mu kontaktid on sul täiesti olemas. Jah, tõesti, kui inimene ei suvatse minuga otse suhelda, siis teda ma ka tõsiselt ei võta.\nIrw. Ise ütled, et ainus võimalus mitte saada blogisse raiutud ongi sinuga suhtlemist vältida, samas kui seda tehakse ja/või sind kuskile ei kutsuta/kuskilt ära saadetakse/sulle ei helistata, siis järgneb selline kommentaar, et "Ma ei võta tõsiselt inimest, kes minuga otse ei suhtle!"\nKüll sa oled tark, Nirti.\nMinul polegi mingit huvi Morgiega suhelda, ta ise on aastaid Lagle tähelepanu ja seltsi luninud ning ma olen vahel lihtsalt kaasas käinud.


juuli 2018 | Ambientia\nMonoliidist polülidini – miks luuakse it-süsteemid osadest?\nPosted on juuli 29, 2018 by Erik Allak - Blogi\nMõiste monoliit pärineb geoloogiast ja sellega viidatakse ühele kompaktsele kivimitest koosnevale rahnule. IT-maailma on mõiste laenatud skulptuuri ja arhitektuuri vallast. Kui inimene loob ühest kivist tervikliku kunstiteose, olgu see siis seotud kunsti, arhitektuuri või infotehnoloogiaga, võime seda nimetada monoliidiks.\nLoogiliselt mõeldes on nii, et mida suurem on see monoliit, seda raskem on seda teisaldada, seda raskem see on ja seda kergemini võib selle küljest tükikesi ära murduda. Ühest kivist loodud tervikut on väga raske hiljem muuta. Poolel teel ei ole enam võimalik teha muudatusi selles vallas, millist lõpptulemust soovitakse.\nMis seos on sellel IT-süsteemidega?\nSuurem osa varasematest IT-süsteemidest on monoliidid. IT-monoliit tähendab ühte suurt süsteemi, milles on kõik funktsioonid ühest „kivist“, neid ei saa üksteisest lahutada. Enamasti kasutatakse ka ühte tehnoloogiat ning kõike juhitakse ühest kohast ja ühe protsessina. Kui selles ilmneb aja jooksul probleeme, on süsteemi raske paikama hakata. Kui sellist süsteemi soovitakse muuta või arendada, on see enamasti keerukas ja kallis.\nNäiteks on varasemad veebipoed monoliitsed üksused, mis hõlmavad veebipoodi ennast, laohaldust, tarnete haldamist ja tegevusjuhtimissüsteemi, ning seda kõike ühe terviku, ühe rakenduse all. Samasuguseid suuri süsteeme on kõikjal, alates erasektorist ning lõpetades riigihaldusega.\nMonoliitsüsteem ei ole iseenesest midagi halba. Teatud juhtudel võibki olla mõistlikum luua üks terviksüsteem, kui see on piisavalt väike, tulevasi muudatusvajadusi on arvatavalt vähe, rakendust kasutatakse suhteliselt lühikest aega või on vaja nn ühekordset lahendust. Sellisel juhul on see tervik lihtne ja toimiv, teabeedastus süsteemi eri osade vahel on hõlbus ja lihtne. Probleemid tekivad alles siis, kui ühest kivist püütakse ehitada suur korrusmaja koos kogu sisseseadega.\nMiks tahetakse monoliiti asendada?\nÜks põhjus monoliitsüsteemide asendamiseks on see, et kõik süsteemid aeguvad ja neid tuleb mingil ajal uuendada. Suuremahuline süsteemi terviklik uuendamine on kallis investeering ja ka ajaliselt pikk projekt. Ei ole enam eriti realistlik korraldada miljoneid maksev konkurss ja asendada üks monoliitsüsteem teise samasugusega. See on lihtsalt väga riskantne.\nTeine põhjus monoliitsüsteemide asendamiseks on seotud vajadusega pakkuda uusi teenusekanaleid ja luua klientidele täiesti uusi teenuseid. Näiteks soovitakse edastada teavet vanast süsteemist auto armatuurlauale või nutitelefoni. Sellisel juhul tuleb teha vanale brauseri kaudu kasutatavale teenusele mobiilirakendus. Või soovitakse teenindada kliente universaalselt kõigi võimalike kanalite kaudu.\nVana süsteem ei suuda enam kõiki vajadusi rahuldada, sest neid ei olnud siis veel olemas, kui monoliitsüsteem omal ajal loodi.\nSeepärast luuakse nüüd polüliite\nPolüliit ei ole ametlik termin, kuid see kirjeldab hästi tänapäevast viisi luua uusi või uuendada vanu IT-süsteeme. Monoliit eraldatakse väiksemateks üksusteks ja sellele lisatakse uusi väiksemaid osi, mis küll suhtlevad omavahel, kuid ei ole suletud samasse süsteemi. Süsteeme luuakse ja uuendatakse osade abil.\nSee kõik võib paista sellisena, et tervik selle kaudu killustub. Tegelikult püütakse monoliitide tükeldamise teel luua lihtsamaid ja paremini juhitavaid süsteemi osi, probleeme lahendatakse väiksemate üksuste kaupa. Mitmekanalilise osadest koosneva süsteemi puhul on vaja ka erinevat terviku juhtimist kui varasema monoliitsüsteemi puhul. Seepärast on tegelikult mõistetav, et võib tunduda turvalisem astuda süsteemitarnija juurde ja tellida ühe korraga üks monoliitne süsteem.\nPolüliitsüsteemide kasuks räägivad siiski mitmed olulised asjaolud.\nKui süsteemi puhul ei ole tegemist ühe hiigelsuure tervikuga, väheneb oluliselt investeeringu risk. Uuendusi saab enne suuremate otsuste tegemist esmalt katsetada süsteemi osal.\nSuurele tervikule on raske õiget hinda määrata, seepärast võib tihti esineda varjatud või muid ootamatuid lisakulusid. Väiksemaid üksusi on lihtsam prognoosida ja juhtida.\nPolüliidi projektis võib tööde käigus teha muudatusi, sest tervik koosneb väiksematest osadest. Üksusi saab vahetada, lisada või eemaldada.\nLihtsam on vahetada tarnijat, kui teenus ei peaks sobima. Terviku loomisel võib osaleda mitu tehnilist teostajat.\nSüsteemi saab luua mitme eri tehnoloogia abil, mis teenindavad teatud osi paremini kui see üks ja seesama, mille abil on loodud monoliitsüsteem.\nUuendusi saab kiiremini rakendada, kui neid tehakse üksuste kaupa. Vana süsteem püsib alati töökorras ja kasutaja ei pea puutuma kokku suuremate teenuse katkestustega.\nEnne monoliitsüsteemi ostmist soovitan tõsiselt kaaluda, kas ei oleks mõistlikum luua süsteem eraldi osadest, kui raiuda välja ühest kivist.


Adventistide Pärnu Kogudus - Luiged või koletised\nLuiged või koletised\n15.07.2006 - (1375)\nEnne maa pealt lahkumist ütles Jeesus – Joh.13,34.35: "Uue käsusõna ma annan teile, et te üksteist peate armastama, nõnda nagu mina teid olen armastanud; et teiegi üksteist armastaksite! Sellest tunnevad kõik, et teie olete minu jüngrid, kui teil on armastus isekeskis!"\nUskuge või mitte aga üks inimene on tunnistanud, et ta nägi seda oma silmadega. Ta elas oma maamajas, mille köögiaknast avanes kaunis vaade jõele. Ühel talvehommikul einestades vaatas ta aknast välja ja nägi jõe jää peal metshane vaikselt ja kurvalt konutamas, jalad jäässe külmunud! Seejärel nägi ta luikesid taevas ilusas reas lendamas ning kui need jõudsid jõe kohale, moodustasid nad ootamatult ringi. Selliselt ringi liueldes maandusid nad lõpuks jääle hane ümber. Naine jälgis aknast põnevusega seda vaatepilti. Mida nad kavatsevad hanele teha – oli viimane ju vangistatud ega saanud vastu hakata. Nad võivad ta vaesekese oma tugevate nokkadega surnuks peksta! Naine oli kusagilt lugenud, et luiged kaitsevad kiivalt oma territooriumi. Ehk ei meeldinud neile hane kohalolek? Vaene hani.\nKuid selle asemel, et materdada hane, hakkasid nad oma nokkadega toksima jääd hane ümber. Nad tegid seda väsimatult, kuni hane jalad olid pääsenud vabaks. Seejärel tõusid nad lendu ja jätkasid tiirutamist hane kohal, otsekui jälgides, millise tulemuse on andnud nende töö. Hani tõstis pea, liigutas oma keha, kuid jäi edasi seisma jää peale, otsekui andes luikedele märku, et ta ikkagi ei suuda lennata. Seejärel laskus ringist alla neli luike, kes hakkasid oma nokkadega toksima hane kasukat, tema tiibu ülalt kuni alla välja. Nad puhastasid hane sulestiku selle külge külmunud-kleepunud jääst. Mõne aja pärast hakkas hani ka ise oma tiibu liigutama, algul vähem, seejärel järjest laiemale – ikka lahti ja kinni, lahti ja kinni. Lõpuks, kui hani suutis sirutada tiivad nii kaugele, kui need ulatusid, lendasid neli luike ära oma kaaslaste juurde ringi, mis ikka veel tiirutas hane kohal.\nNaisel tulid rõõmust pisarad silmi, kui ta nägi, kuidas hani korraga õhku sööstis ja lendas otse luikede poole, kes võtsid jälle sirgesse rivvi ning lahkusid – hani koos nendega, nagu väikene poisike suurte poiste sabas!\nJah, loomad ja linnudki võivad meile õpetada, kuidas elada – kuidas käituda Jumala koguduses...\nKuidas me üksteist kohtleme? Kas nagu need luiged. Jah, hani erines neist, kuid sellegipoolest ruttasid nad talle appi – ja võitsid ta südame!\nJeesus ütles oma jüngritele: "Sellest tunnevad kõik, et teie olete minu jüngrid, kui teil on armastus isekeskis!" Paulus kirjutab – Rom.12,10: "Olge vennaarmastuse poolest hellasüdamelised üksteise vastu; vastastikuses austamises jõudke üksteisest ette!" Ilmselt hõlmab see austamine ka abistamist. Koloslastele kirjutatud kirja 3. peatükis räägib Paulus paljudest asjadest, mida usklikuks saanud inimene enam ei tee ja mida ta teeb, kuid lõpuks ta ütleb: "Aga kõigele sellele lisaks olgu armastus; see on täiuslik side" (Kol.3,14). Alles armastus annab meie sõnadele ja tegudele õige väärtuse!\nKas on armastus see, mis iseloomustab meie kogudust? Klassikaliselt loeme me oma iseloomustuse välja piiblisalmidest nagu – Ilm.14,12: "Siin on pühade kannatlikkus; siin on need, kes peavad Jumala käske ja Jeesuse usku!" või Ilm.12,17: "Ja lohe sai vihaseks naise peale ja läks sõdima nendega, kes naise soost olid üle jäänud ja kes peavad Jumala käske ja kellel on Jeesuse tunnistus." Me peame oma koguduse tunnuseks hingamispäeva pidamist, kümnise maksmist, tervislike eluviiside propageerimist, Taanieli ja Ilmutuse raamatu prohvetikuulutuste erilist tõlgendamist ja veel teatud asjade uskumist ja teiste asjade mitteuskumist. Paljud teised usklikud ütlevad meie iseloomustamiseks lihtsalt: adventistid on need, kes peavad hingamispäeva ja ei söö sealiha! Miks ei ütle keegi ei seestpoolt ega väljastpoolt, et adventkoguduse tunnuseks on see, et neil on armastus isekeskis? Jah, meil on palju teisigi asju, kuid miks ei võiks see olla meie tunnuseks? Jeesus ju ütles, et see ja just see ja ainult see on Tema tõeliste jüngrite tunnuseks!\nKord oli tunnistuste koosolek ja keegi tunnistas, kuidas temast sai adventist. Ta ütles, et ta läks ühte kogudusse; seal räägiti Jumala armastusest. Ta läks teise koguduse koosolekule ja sealgi räägiti armastusest. Ta läks kolmandasse ja neljandasse ja viiendasse kirikusse/kogudusse ja igal pool räägiti armastusest. Tal oli kõrini sellest jutust. Siis juhtus ta adventistide koosolekule ja seal ei räägitud armastusest. Nii ta ühines selle kogudusega. Seepeale ütles ta, et kõik kirikud ja kogudused räägivad armastusest ning meie ei peaks olema nende sarnased!\nMuidugi, armastusest rääkimine ei ole veel armastamine. Johannes manitseb, et "ärgem armastagem sõnaga ega keelega, vaid teoga ja tõega!" (1.Joh.3,18). Võib-olla sellepärast ei tahagi mõned kuulda jutlust armastusest, et nad ei näe seda tegudes! Ja mitte kõikjal, kus sellest palju räägitakse, ei elata seda palju läbi.\nMatteuse evangeeliumi 11. peatükis räägitakse Ristija Johannesest saatmas Jeesuse juurde mõned oma jüngrid küsimusega: "Kas oled Sina see, kes tuleb, või peame teist ootama?" Me võime selle küsimuse ümber sõnastada ka nii: "Kas sina oled see õige Jumala esindaja?" Sellele küsimusele vastas Jeesus: "Minge ja teatage Johannesele, mida te kuulete ja näete: pimedad saavad nägijaiks ja jalutud käivad, pidalitõbised tehakse puhtaks ja kurdid kuulevad, ja surnud äratatakse üles ja vaestele kuulutatakse evangeeliumi, ja õnnis on, kes iganes minust ei pahandu!" (Mat.11,3-6). Milline iseloomustus! Ainult armastuse teod ja palav soov vältida pahandusi!\nSelline on Jeesuse eeskuju. Ja just sellist eeskuju näidates võis Ta öelda – Joh.13,34.35: "Uue käsusõna ma annan teile, et te üksteist peate armastama, nõnda nagu mina teid olen armastanud; et teiegi üksteist armastaksite! Sellest tunnevad kõik, et teie olete minu jüngrid, kui teil on armastus isekeskis!"\nÕiged doktriinid, õige õpetus on oluline, kuid "kõigele sellele lisaks olgu armastus; see on täiuslik side" (Kol.3,14). Juba seda tõde tuleb esitada armastuses ning sellele peaksid lisanduma armastuse teod.\nSee polegi nii lihtne ja sugugi mitte endastmõistetav maailmas, kus kurjus järjest süveneb. Jeesus ütles lõpuaja kohta ennustades – Mat.24,12: "Ja et ülekohus läheb väga võimsaks, jaheneb paljude armastus." See on väga kurb. Selle vastu tuleb midagi ette võtta. Kui kogudusest kaob armastus, lakkab kogudus olemast Jumala kogudus! Luikede sarnastest kristlastest saavad koletised.\nLõpuks jutustan teile ühe modernse tähendamissõna.\nÜhes sünges lossis on laboratoorium, kus töötab meeltesegaduses teadlane doktor Evan Gelikal, püüdes luua ideaalset kristlast. Tema ees laual lebab lina all inimesesarnane kuju, mille ta on valmistanud. Ta on jõudnud otsustavasse faasi ning hüüab oma abilist Igorit, et see tuleks talle appi. Viimane läheneb doktorile suure karbiga, millesse on valmis pandud kõik, mis teadlane on käskinud.\n"Täna sooritan ma oma elu suurima katse," ütleb doktor. "Täna on minu võidupäev!" Ning käsi taeva poole tõstes hüüab ta: "Ma saavutan selle, mida ükski inimene pole varem saavutanud. Täna loon ma vaimuliku elu! Ma loon Kristensteini! Nad ütlevad, et ma olen hull, kuid Kristenstein saab olema kõrgeima vaimuliku eluga mees, keda maailm on näinud. Temas on kõik, Igor, KÕIK!"\n"Oled sa valmis, Igor?"\n"Jah, isand, ma olen valmis," vastab Igor.\n"Anna mulle suure evangelisti hääl, Igor!"\n"Jah, isand," ütleb Igor ja ulatab talle kastist ühe purgi.\nNüüd "Stefanose julgus!" - ja Igor ulatab talle ühe katseklaasi.\n"Iiobi kannatus!" käsutab doktor ning talle ulatatakse vana väljanägemisega anum.\n"Nüüd nahaalune süst ja minu poolt valmistatud seerumid!"\nIgori käed värisevad, kui ta ulatab pika terasnõela koos toruga ning erinevat värvi vedelikega täidetud pudelid.\n"Topeltdoos igapäevast palvet ja piiblilugemist," pomiseb doktor, sisestades kujusse vedelikku ühest purgist.\n"Nüüd ustav kirikuskäimine ... helde annetamine ... karskus ... vabatahtlik töö ... kiusatusele vastu seismine ... tunnistamine..."\nDoktor peatub hetkeks, seejärel täidab toru otsas oleva purgi vedelikuga viimasest pudelist, lausudes: "Ja lõpuks, kuid mitte ebaoluline asi – kolmekordne annus õigeusklikkust!"\nPöörane doktor vaatab veelkord üle oma nimekirja, käskides Igorit: "Vaata veelkord kast üle, ega me pole midagi unustanud?"\n"Ei, isand, kõik peab olema kohal!" vastab abiline.\n"Suurepärane! See on hetk, mida maailm on oodanud. Täna sünnib Kristenstein!"\nSirutades käe seinal asuva lüliti poole ütleb ta: "Miljonivoldine elektrilaeng elustab minu loomingu. Hoia eemale, Igor, kui ma lülitan voolu sisse ... ja ole valmis kohtama täiuslikku kristlast – Kristensteini."\nDoktor vajutab lülitile ja elektrilöök läbib kuju ning see hakkab värisema. "Elab, minu looming elab," hõiskab doktor. Kristenstein tõuseb aeglaselt istukile ning seejärel ronib laualt maha ja seisab täies pikkuses põrandal oma meistri ees.\n"Oo, minu looming, räägi nüüd minuga, räägi!"\nSihvakas Kristenstein vaatab ülalt alla doktorile ja kortsutab kulmu ning hakkab lõpuks rääkima madala, õõnsa häälega: "Kui ma inimeste ja inglite keeltega räägiksin, aga mul poleks armastust..."\n"ARMASTUST?" küsib doktor ja uurib segaduses oma nimekirja uuesti.\nAeglaselt tõstab olevus oma käed doktori poole, kes ikka veel uurib nimekirja, ning jätkab: "Ja kui mul oleks prohvetianne ja ma teaksin kõik saladused ja kõik tunnetatu, ja kui mul oleks kõik usk, nõnda et võiksin mägesid teisale paigutada, aga mul poleks armastust..."\n"ARMASTUST! Igor, millest ta räägib?"\n"Ma... ma ei tea, isand," vastab Igor, peites end laua alla.\n"Ja kui ma jagaksin kõik oma vara vaestele ja kui ma annaksin oma ihu põletada ja mul poleks armastust..." Järsku haarab Kristenstein doktori kuuest ja tõstis ta maast lahti... "...SIIS EI OLEKS MUL SELLEST MINGIT KASU!"\n"Ei mingit kasu?" pomiseb doktor.\nÄkki möirgab olevus kiskja moodi ja paiskab doktori põrandale ning üritab teda kägistada. "Igor, igavene... ma teadsin, et me unustasime midagi! Ja nii väikese asja!" hüüab doktor, põgenedes Kristensteini eest, kes teda taga ajab. Alles mõne aja pärast julgeb Igor avada oma suu ning sosistada: "Ma... ma arvan, et me oleme loonud KOLETISE!"\nKas ma pean selle tähendamissõna ära seletama? Pole vist vaja.\nAidaku Jumal, et keegi meist ei oleks koletis, vaid et me sarnaneksime neile luikedele, kellest me alustasime jutlust! Et me armastaksime üksteist, nagu Kristus on meid armastanud. Sellest näevad kõik, et me oleme tõelised kristlased.


Helpific Eesti: Tom Rüüteli kogemused Helpificuga\nKui sa sõnastad uue abipalve, mis on kõige olulisem informatsioon, mille sa oma avaldatud palves ära mainid?\nKui ma abipalvet sõnastan, siis ma tegelikult ei anna oma täpset aadressi, selle annan ma siis, kui abistajad vastavad. Teiseks proovin ma teha lühidalt ja lihtsalt, ma kirjeldan kõiki neid valdkondi, milles ma abi vajan. Näiteks kingad, jope, ukse sulgemine jne. Samuti mainin ma, kui kaua ma arvan, et see aega võib võtta - selleks, et inimesed näeksid, et selle heateo tegemine võtaks neilt imevähe aega.\nKuidas sa kontrollid neid inimesi, kes pakuvad oma abi? Millist strateegiat sa kasutad otsuse tegemisel, keda sa usaldad ja keda sa oma ellu ei laseks?\nEsmalt ootan ma vastuse ära ja tavaliselt valin esimese, kes minuga ühendust võttis, kuid ma püüan kontaktis olla ka teistega, sest paljud neist on valmis mind aitama mõnel teisel päeval. Teine oluline asi on pilt. Pilt on väga oluline, et saada teada, kellega ma räägin. Samuti pööran ma tähelepanu nende kirjalikule vastusele - minu abipalvele. Viimasena ja ilmselt kõige olulisem - sisetunne.\nKas Helpific peaks midagi parandama, et muuta kontaktide vahetamine kiiremaks, paremaks ja turvalisemaks?\nMulle väga meeldis, kui ma nägin perenimesid, sest siis sain vaadata näiteks Facebooki jne. Ehk peaks olema Facebooki link kasutajaprofiilile, kui inimesed üksteisele kirjutavad. Loomulikult ka teemad, mis on juba arendamisel nagu näiteks tagasiside ja identifitseerimissüsteem. Kuidas saaks Helpificu paremaks? Kui seda kasutab rohkem inimesi! :)


Müüa maja Hobunurme tee 29, Ihaste, Tartu linn, Tartu maakond\nID: 296076 | www.arcovara.ee/296076\nAadress: Hobunurme tee 29, Ihaste, Tartu linn, Tartu maakond\nKinnistu suurus: 1 693.00 m²\nMuu: Parkett, Pakettaknad, Tsentraalne vesi, Kinnine hoov, Uus kanalisatsioon, Eraldi sissepääs, Avatud köök, Saun, Internet, Dušš , Panipaik, Garderoob, DigiTV, Panipaik\nKatastri number: 43201:001:1012\nHobunurme tee 29 kinnistu (1693m²) on haljastatud ning aiaga ümbritsetud. Lisaks autovarjualusele on võimalus ka külalistel auto parkida kinnistul asuvale parkimisalale.\nHobunurme tee 29 uuselamu asub Tartu linnapiirist vaid ca 3-4 km kaugusel. Arenduspiirkonnas on korralikud asfaltkattega teed, paigaldatud on tänavavalgustus ning rajatud kergliiklusteed mõnusa looduse nautimiseks jalgsi, rattaga või rulluiskudega. Lähimad kauplused, kool ja lasteaed asuvad ca 4 km kaugusel Tartus Annelinnas ning Luunja alevikus.\nViimati muudetud: 2020-05-05 13:04:35\nHobunurme tee 10, Ihaste, Tartu linn, Tartu maakon...


Vastab Arvo Valton — Sirp\nVastab Arvo Valton\npiia ruber Oled jõudsasti püüdnud vahendada põhiliselt Venemaa aladel elavate soome-ugri rahvaste ilukirjandust eesti keelde. Millised on need jooned, mida tahad selle kirjanduse juures esile tõsta? Kas ehk leidub seal asju, mis meie kaasaegses kirjanduses vaka all või sootuks puuduvad?\nOlen varem tõlkinud ka kolm raamatut ungari luulet (Rab, Csoóri, Kányádi). Soome keelest olen tõlkinud vaid mõned luuletused kogumikku „Kuum öö”.\nVenemaa soome-ugri luule puhul tahan esile tõsta mitmeid asju Esiteks on see luule valdavalt soe ja inimlik. Vähe on sellist destruktiivsust, mida nii sageli võib kohata läänes. Ja hoopis puudub perverssus, millega mõned siin-seal püüavad lugejaid ehmatada – või neile meeldida, nagu nad vist näivad arvavat.\nLäbi selle luule kumab valu oma rahva saatuse pärast, mis on meilegi nii tuttav. Oleme ju ikkagi saatusekaaslased, ehkki meie oleme nüüd mõneks ajaks impeeriumi haardest välja rabelnud.\nSee luule on enamjaolt konservatiivne, kuivõrd nende rahvaste ajalooline kogemus ütleb neile selgesti, et enamik uuendusi on mõjunud nende traditsioonilisele kultuurile lõhkuvalt ja see on sisendanud hirmu liigse novaatorluse ees (praegu meile külla tulnud udmurdi, komi ja mokša luuletajad paistavad siiski silma küll pigem oma uuendusmeele poolest). Selles luules on palju looduslähedust ja rahvaluulelikke motiive, mis mõneski edualtis rahvusluules on hääbumas.\nMuidu aga erutavad sealseid kirjanikke ikka luule igavesed teemad: armastus ja surm, kodukandinostalgia ja emakese looduse vägevus.\nKuidas hindad seni tõlgitud soome-ugri kirjanduse vastuvõttu Eestis?\nNende kirjanduse vastuvõtt võiks olla elavam, aga huvilised on siiski olemas (õpetan Tallinna ülikoolis juba neljandat aastat soome-ugri kirjandust ning võin nentida, et iga aastaga tuleb seda valikainet kuulama ikka rohkem üliõpilasi). Kultuuri pakutakse ju palju ja raamatuturg on üle ujutatud nii heast kui halvast, igal erinähtusel on oma huviliste ring. Kui mingi asi saab üldtarbitavaks, siis tekib sellise kirjanduse või mis tahes muu kunstinähtuse suhtes väike kahtlus, kas põhjuseks pole mitte mingid kunstivälised asjad.\nKuidas hindad eesti kirjanduse teistesse soome-ugri keeltesse tõlkimise kvaliteeti ja kvantiteeti?\nEesti kirjanduse tutvustamine Venemaa soome-ugri keeltes on küll alles hoogu võtmas, kuid toimib. Probleemiks on vaid nii selle kui ka omakeelsele kirjanduse lugejate nappus, sest nendelt rahvastelt on täielikult ära võetud omakeelne haridus ja lugemisharjumus põhineb valdavalt venekeelsel kirjandusel.\nHäid eesti klassika tõlkeid (Alver, Under, Ristikivi, Runnel jt) on nii udmurdi, mari kui ka komi keeles. Asjatundjate hinnangul on nende luulet hästi tõlgitud.\nJuhul kui inimene pole soome-ugri kirjandusega tuttav, siis millisest autorist/teosest soovitad tutvumist alustada? Milline tõlgitud autoritest on sulle endale kõige südamelähedasem?\nMinule südamelähedasi luuletajaid ja prosaiste on väga palju nii ammuse klassika kui ka kõige nooremate kirjanike hulgas. Nende hulka kuuluvad kindlasti ka need kaheksa kirjanikku, kes meil praegu hõimupäevade ajal külas on. Tulge kuulama!


Alkeemia lugemisnurk | Lea Dali Lion: "Armastage kuni saab. See on minu elu ja ma naudin selles iga sekundit" - Alkeemia\nAlkeemia lugemisnurk | Lea Dali Lion: "Armastage kuni saab. See on minu elu ja ma naudin selles iga sekundit"\nFOTO: Foto: Fred-Erik Kerner\nSellised sõnad ütles Lea Dali Lion oma lähimale sõbrale Külli Rummelile. Külli meenutab Lead äsjailmunud mälestusraamatus "Tahaks veel midagi öelda".\nLeale meeldis talle kalleid inimesi üllatada. Tal oli ka selline komme, et enda sünnipäeval kinkis hoopis teistele midagi, viis näiteks koogi. Ta mõtles ka tütardele üllatusi välja. Sünnipäevaks lihtsalt lillede kinkimine ei olnud Lea stiil, eriti lähedaste puhul.\nOn Külli 30. sünnipäev maakodus. Ta ootab külalisi kella neljaks, aga selleks ajaks ei tule mitte kedagi. Ta käib aeg-ajalt väravas vaatamas. Mitte kedagi. Viimaks hakkavad autod tulema. Ja kõik korraga, kusjuures mõne auto roolis ei ole üldse see inimene, kes seal peaks olema. Autoderivi lõpus on ponikaarik, kus peal Lea ja veel mõni sõber. Nad laulavad Lea kirjutatud regivärsilist laulu. Spetsiaalselt Küllile sünnipäevaks kirjutatud laulu.\n2021. aasta jaanuaris saatis Lea Küllile häälsõnumi. Ta vaevu rääkis ... Ütles, et ta ei näe, ja küsis, kas Külli saaks talle süüa tuua, sest ta ei ole mitu päeva söönud. Tol õhtul oli tal kiluvõileiva isu ja isegi nii hapras olekus suutis ta nalja heita: "Ole hea ja too poest kilu, siis saame koos süüa." Nali on selles, et Külli ei söö kala.\n"Ta oli füüsiliselt kehvas seisus, aga ikkagi nunnu ja armas. Püüdsin tema nähes tugev olla ja mitte nutta. Autos nutsin. Ja kui äkki tõstsin pilgu, siis oli minu ees valge auto numbriga 111LEA. Sain aru, et märk anti."\n24.02.21 oli eriline päev.\nKülli sõidutas füüsiliselt nõrga Lea enda juurde, kuhu tuli ka Robi. Plaanis oli Lea fotosessioon pojaga.\nPisarad voolamas, teatas Lea autos, et tulemas on mingi suurem muutus. Et tema sees on kasvamas vihmamets. Värske, vaikne ja õndsas tasakaalus. Mikroelementideni liikuv ning kasvades aina suuremaks ja värvilisemaks. Ja tahtes pöörata justkui pahempidi.\n"Oli keeruline teda uskuda. Mitte küll lugu vihmametsast, vaid seda, et need on rõõmupisarad. See Lea, keda olen lähedalt tundnud juba palju aastaid, väljendaski oma rõõmu teisiti, kuid see lühikesel autosõidul jagatud rõõm oli midagi hoopis suuremat ja teistsugusemat. Selline, mida Lea otsinud oli.\n"Jess, jess, geniaalne!" kilkas Lea alati, kui avastas miskit uut kas energeetilises maailmas või siinsamas meile kergesti nähtavas. Vahet ei olnud. Tahe seda oma inimestega jagada ei mahtunud kuidagi tema sisse ära. Igas lauses viis mõtet ning ühes jutus kümme erinevat lugu oli täiesti tavapärane. Ega ju alati ei tabanudki seda kõike, mis Leale kuskilt universumi avarustest anti. Ja see ei olnud ka tema missioon."\nAga see päev, kolmapäev, oli hästi ilus päev. Oli aegu, mil ema ja poeg ei suhelnud omavahel, aga hakkasid siis uuesti suhtlema. Külli tegi neist pilte ja Robi pildistas ka oma ema. Pärast fotosessiooni viis Külli nad Lea korterisse, kus emal-pojal oli väga pikk vestlus.\nLea ütles hiljem Küllile, et see oli tema elu kõige tähtsam, olulisem, ilusam ja ägedam fotosessioon.\nLea jaoks oli siinne elu fiktsioon ning energeetiline maailm pärismaailm. Ta uskus ka numbrimaagiasse. Tema number oli 7, eriti elu lõpu poole. Külli number on 1 ja selle kombinatsioonid.\nPool aastat pärast Lea lahkumist sõitis Külli kohtuma inimesega, kellega pidi kindlasti pikalt Least juttu tulema. Emotsioonid kerisid esile ja ärevus kasvas. Ja siis hakkas raadios mängima Phil Collinsi lugu "You'll Be In My Heart", milles on sõnad "ära nuta, ma olen su kõrval". Et märk oleks veelgi selgem, tuli vastu mitu autot numbriga 777.\n"Thanks, Lea!" ütleb Külli.\nKülli on Lead korduvalt unes näinud.\n"Kolm-neli päeva pärast lahkumist ma reaalselt tundsin, kuidas ta võttis mu käest kinni nii nagu alati, kui ta millestki kirglikult rääkis. Ma mäletan seda sooja tunnet.\nÜhes unenäos teadsime sõbrannaga, et Lea tuleb tagasi. Oli väike veider ruum, kus pidime talle väikse kontserdi ette valmistama. Panime lava püsti ja uksest tuli sisse Lea - segu noorusaja ja viimase aja Least, aga ta oli terve ja rahul, justkui jumalik valgus oli temaga kaasas. Ta tuli lavale ja laulis. Siis kallistas ja muutus õhuks. See oli nagu filmis."\n"Lugematul hulgal vannivette, porilompi või teetassi ilmunud südameid, valguskiirte langemist seintele, jõuliselt pekslevaid laineid või vaikselt tema punasele Saabile langevaid lumehelbeid avastades vaimustus Lea iga kord. Uuesti ja uuesti!\n"Vaata, kui I-ME-LI-NE!"\nSama imeline oli ka Leaga kohtumine. Ükskõik mis olukorras, ükskõik kus. Ta pani alati inimesi tundma, et nad on erilised, armastatud ja hoitud. Naeratavad silmad ja ingellikult pehme hääl toetamas.\nArmastan Sind, mu delfiinike! Me kohtume taas!"\nKatkend on pärit kirjastuse Pilgrim poolt välja antud Inge Pitsneri ja Marek Sadami raamatust "Tahaks veel midagi öelda... Lea Dali Lion".\n"Lea Dali Lion, kes meie hulgast lahkus igavikku kõigest 47aastasena, oli lauljatar ja laululooja, kelle looming puudutas paljusid. Ta oli erakordselt ilus naine ja hea ema. Siia raamatusse on kokku kogutud mälestused, pildid ja värvid, mis heidavad kaunilt joonistatud valgust erakordselt huvitava inimese eluteele. On lealikku naeratust, äratundmisrõõmu ja muidugi lahkumispisaraid. Loodame, et need lood juhatavad lugejaid tema muusika juurde ning annavad elujaatavat temalikku olemist. Lea oskas olla õnnelik ja soovib teile sama."\nInge Pitsner ja Marek Sadam


Täiuslik pulmaspikker - põhjalik pulmade planeerimise nimekiri\nPulmade planeerimine võib olla üsna stressirohke ning ajakulukas, hoolimata sellest, kas Sul on selleks aega aasta või hoopis kolm kuud. Kindlasti käivad su mõtetest läbi mitmed ideed, mida tahad teostada või uurida, kuid sama kiirelt on need ka meelest läinud, sest uued mõtted tulevad peale. Võib tekkida tunne, et seda kõike on liiga palju. Seetõttu oleme koostanud täiusliku pulmaspikri ehk hoolikalt kokku pandud põhjalik pulmade planeerimise nimekirja. Niiviisi muutub pulmade korraldamine kindlasti pisut lihtsamaks.\nMeie pulmaspikker põhineb 12-kuulisel pulmaplaneerimisel, juhatades teid läbi kogu protsessist, aidates jõuda õigete tegijateni, leida oma soovidele vasted ning jagades infot. Pea iga sammu juures on täiendav arikkel, kus on teemakohane põhjalikum selgitus. Kuigi osad noorpaarid planeerivad oma pulmi kaks aastat ning mõni teeb kogu töö ära vaid kahe kuuga, siis oleme kindlad, et see spikker on abiks kõigile noorpaaridele.\nKohe pärast kihlumist või niipea kui olete valmis pulmade planeerimisega alustama\nTeatage kihlusest enda lähedastele\nLeidke endale kahekesi aega ning arutlege, milline on teie ideaalne pulmapäev. Selliselt saate aru, kas olete oma mõtetega üldse samal lainel ning mida teha, et seda olla\nArvestage välja teile sobiv pulma eelarve\nHakake külaliste nimekirja tegema ning mõelge, kui palju külalisi te üldse oma pulma soovite. Sellest sõltub nii lõplik pulma eelarve kui pulma peokoha valik\nValige välja mitu pulmakuupäeva, mis teile sobiks, et nende vahel valima hakata. Hea on oluliste külalistega aru pidada, kas neil ka need kuupäevad vabad on\nUurige peokohti ja tseremooniakohti vastavalt sellele, millist stiili pulma te soovite. Abiks võib siinkohal olla nimekiri meie 2020. hooajal külastatud peokohtadest ning "Kuidas küsida peokohalt hinnapakkumist pulmaks"\n11-12 kuud enne pulmapäeva\nValige pulma stiil - see on oluline nii tseremoonia- kui peokoha valikul ning stiil peaks olema teielik\nKülastage silma jäänud pulmakohti ja tseremooniapaiku\nBroneerige nii peokoht kui tseremooniakoht\nMõelge keda ja mida te oma pulma soovite ning uurige nende kohta - tegijad nagu pulmafotograaf, videograaf, pulmaisa, pulmakorraldaja, jumestaja, juuksur, tseremooniameister, tordimeister, ansambel, tseremooniamuusika jne.\nPange alus pulma ajakavale leides endale sobiv tseremoonia algusaeg. Hea on seda otsustada koostöös pulmaisa või pulmakorraldajaga. Samas ka kogenud pulmafotograafid oskavad selles osas abiks olla. Siit leiad ajakava näidise. Alustada võid otsustamisest, kas teete ilupildid enne või pärast tseremooniat. Seejärel saate panna paika tseremoonia umbkaudse kellaaja. Ülejäänu selgub enamasti ka õige varsti\nBroneerige pulmafotograaf (kuidas valida fotograafi)\nBroneerige videograaf (päringu tegemine videograafile)\nUurige võimalusi teie valitud tseremooniakoha dekoreerimiseks ning mõelge, kas soovite ise kaunistamisega tegeleda või tellite dekoraatori\nAlusta pulmakleidi stiili valimisega. Selle juures võiks lähtuda nii pulmastiilist kui kleidilõigetest ning mõelda veel lisadetailidele.\nSaatke välja pulma eelkutsed ehk save the date kutsed. See on vajalik eelkõige siis kui plaanite kutsuda külalisi välismaalt, teete pulmad välismaal või teie pulm toimub nn hooajal. Näiteks suvel võib teatud osal seltskonnast olla juba näiteks puhkuseplaanid tehtud.\nEelkutsete asemel aga võite teha oma pulma kodulehe. Siit leiad, mida kirjutada pulma kodulehele\nMõnikord kasutatakse nn eelkutsena ka facebooki eventsi loomise võimalust\nMõelge, kas soovite oma pulma pruutneitsisid ja peiupoisse. Kui jaa, siis valige nad välja ning tehke neile armas ettepanek\n8-10 kuud enne pulmapäeva\nBroneerige bänd ja/või DJ\nKui soovte peokohta/tseremooniakohta ise dekoreerida ning vajate selleks vahendeid, võtke ühendust rendifirmadega\nMõelge kas ja kuhu soovite minna pulmareisile. Ehk oleks õige aeg planeerima ja pileteid ostma hakata\nBroneerige tordimeister, sh valige tort ning paluge ka proovitööd\n6-8 kuud enne pulmapäeva\nKui soovid kleiti tellida, siis hiljemalt kuus kuud enne pulmapäeva on mõistlik see ära teha, et kleit ka ilusti kohale jõuaks ning vajalikud kohendused saaks tehtud. Samuti on hea pöörduda vähemalt nii palju aega enne pulmi õmbleja poole\nTee kokkulepped tseremooniamuusika osas\nKui sõidate pulmareisile välismaale, on hea aeg üle kontrollida oma passide kehtivused\nVihje pruutneitsidele, peiupoistele - nüüd oleks õige aeg hakata tüdrukute õhtut ja poissmeeste õhtut planeerima\nRäägi tööandjaga oma soovist pulmapäeva paiku puhkust saada\nMõtle läbi, kas soovid järgida mõndasid pulmatraditsioone, nagu "Midagi vana, midagi uut, midagi sinist..."\n4-6 kuud enne pulmapäeva\nVali välja pruutneitside kleidid ning peiupoiste riietus - juhul kui te oma pulma soovite pruutneitsisid ja peiupoisse\nKinnitage lõplik külaliste nimekiri, sh otsustage, kas soovite külalisi kutsuda koos lastega või ilma\nMõelge ööbimisvõimalustele külaliste jaoks\nValige ja tellige pulmakutsed ning muu pabertöödega seonduv, nagu külaliste album, kohakaardid, lauaplaan\nOtsige peigmehele ülikonda\nBroneerige pulmakuupäev perekonnaseisuametis või paaripanija juures (juhul kui ei olnud võimalik seda varem broneerida)\nOtsustage transport pulmapäeval - hobukaarik, autorent, oma auto, külalistele buss jne.\nSaatke välja kutsed\nÕige aeg panna paika, mis kell alustate ilupildistamisega (juhul kui teete need enne tseremooniat). Abiks otsustamisel, kui palju aega te vajate, on kindlasti artikkel "Kuhu minna pulmapäeval pildistama". Ilupildistamise algusaja järgi saate teatada broneeritavale meikarile ja jumestajale, mis kellaks peavad nemad oma töö valmis saama. Samuti on viimane aeg kinnitamaks, kus teete hommikused ettevalmistused. Selle kohta mõtteid saad artiklist "Kus alustada pulmahommikut"\nBroneeri juuksuri ja jumestaja juurde aeg ning käi proovisoengus ja -meigis. PS arutlege kaasa läbi ka peigmehe meigi teema\nTee fotograafiga eelsessioon, kui see oli teie tellitud paketis\nAlusta pulmakingade sissekäimisega\nHakake juba harjutama avatantsu jaoks\nKoostöös pulmaisaga pange paiga pulmastsenaarium\n2-4 kuud enne pulmapäeva\nOtsustage, kas jätkad kihlasõrmuse kandmist koos abielusõrmusega, või vahetad kihlasõrmuse abielusõrmuse vastu välja\nValige ja tellige abielusõrmused\nMõelge, millised kingitused teete oma vanematele, pruutneitsidele, peiupoistele ja teineteisele\nOtsustage, kas teete väikesed kingitused ka kõigile külalistele - pulmameened\nOstke kingad ja vajaminevad aksessuaarid\nValige välja riietused lilleneiudele, juhul kui teil nad on\nKohtuge cateringiga ning võimaluse korral tehke proovisöömine\nOsta või tee sukapael (juhul kui seda soovid. PS välismaalt tellides, peaksid sellega varem tegelema hakkama)\nAndke sisse tellimus lilledele (pruudikimp, pruudipärg, rinnanõel, varukimp, pruutneitside kimbud jne)\nOtsustage, kas soovite enda pulmas kasutada pulmaametite traditsiooni. Kui jaa, siis on hea aeg tegeleda ametimärkidega. Inspiratsiooni pulmaametitest saad ammutada "pulmaametite nimekirjast"\nTee viimane kleidiproovi\nNüüd võiks valmida lõplik ajakava\nSaatke ajakava kõigile asjaosalistele (pulmaisa, pulmafotograaf, videograaf jne)\nKui teete pulmavandeid, siis soovitatav on see juba praegu valmis kirjutada ja harjutama hakata\nVaata veel üle pulmakava ning kontrolli, kas kõik tegijad on ikka tulemas ning kas kõik pulmaks vajaminev on olemas\nKui soovisid ise midagi pulma jaoks meisterdada, on nüüd hea aeg nende asjadega alustada või veel parem, valmis saada\nVaata üle RSVP ehk oma tulekust/mittetulekust teatanud külaliste nimekirja ning kontakteeru nendega, kes endast veel märku pole andnud\nOstke valmis pulmaisa poolt palutud asjad\nLeidke abiline, kes aitab teil pulmapäeval kõik vajalikud asjad pulmapaika viia\nOtsustage, kas soovite teha nutivaba pulma\nMõelge, kuidas pruudi nimi ära saata\nMeenuta endale mõtteid, kuidas pulmapäevaks suurepärane enesetunne saavutada\nMõelge ja otsustage, kummas käes kannate abielusõrmust\n2 nädalat enne pulmapäeva\nKoosta nimekiri grupipiltidest, mida soovite (grupipildistamisest saad lähemalt lugeda "6 nõuannet grupifotodeks" artiklist)\nSoovi korral edasta nii videograafile kui fotograafile teie soovid, milliseid hetki te kindlasti soovite jäädvustatud saada\nAnna teada peokohale/cateringile lõplik külaliste arv\nKontrolli vajadusel üle kõik broneeringud\nSaada asjaosalistele, nagu pulmafotograaf ja videograaf, pulmakava, kui sa seda varem teinud pole\nAnna peokohale teada, kas on vaja eraldi laudasid või kohti pulmategijatele, nagu pulmaisa, bänd jne\nTee kohakaardid - juhul kui sa pole neid dekoraatorilt või kutsetegijalt tellinud\nTee täielik pulmakleidi ja võimalusel ka aksessuaaride proov. Kindlasti katseta, kas saad ka tantsida ning istuda\nPakkige asjad, mida pulmas võib teile endale vaja minna, sh asjad ööbimiseks\nPakkige asjad pulmareisi jaoks\n2-3 päeva enne pulmapäeva\nMõtle lauaplaan veel korra läbi ning tee vajadusel muudatusi\nNii peigmees kui peiupoisid peaksid olema nüüdseks kindlad, et neil on kogu riietus olemas ning on aeg teha riiete proovid\nKui rendite auto või hobutõlla, kinnitage ajakava nendega üle\nPrindi välja pulmakava ning olulised kontaktid. Samuti anna nendest koopiad kellelegi, keda saad usaldada, a la pruutneitsi või oma ema\nVii peopaika, dekoreerijale või pulmakorraldajale kohakaardid, lauaplaan, menüüd, pulmameened jms , juhul kui tellisid/tegid need ise\nVeendu, et andsid pulmategijatele telefoninumbri, kuhu saab helistada, kui noorpaar ise vastu ei võta telefoni\nPane valmis sularaha nende tegijate jaoks, kes on palunud sularahas maksta\nVeendu, et tort on valmimas ja jõuab õigeks ajaks\nPuhake sel ööl eriti korralikult,ei mingit kaua ärkvel olemist!\nVeenduge, et enne kodust lahkumist on teil kaasa pakitud ka kleit ja peigmehe riided, muu hulgas visake pilk peale pulma viimase hetke check-listile meie artiklites\nTuleb juuksur/jumestaja, või sõidate ise nende juurde, olenevalt kuidas teil kokkulepe oli\nPruudikimp peaks jõudma pruudini, sh peigmehe rinnalill\nAnna mõnele oma pereliikmele või pruutneitsile nimekiri grupipiltidest, et ta teaks, keda mis hetkel pildile on vaja\nJa nüüd naudi! Kui midagi lähebki plaanitust pisut erinevalt, siis las ta läheb. Lihtsalt naudi kogu protsessi. Pulmad on vinged!\nKui lähete ise pulmareisile, paluge kellelgi tagastada renditud asjad\nViige ülikond ja kleit keemilisse\nSaatke välja kirjad külalistele, et neid tänada


Stabiliseerimisreservi maht kasvas kvartaliga 3,6 miljoni euro võrra | Rahandusministeerium\nAvaleht Uudised Stabiliseerimisreservi maht kasvas kvartaliga 3,6 ...\n25. juuli 2019 - 11:32\nJuuni lõpul oli stabiliseerimisreservi varade maht turuväärtuses 415,4 miljonit eurot, kvartaliga on reservi maht kasvanud 3,6 miljoni euro võrra.\nValitsus sai tänasel istungil ülevaate stabiliseerimisreservi varadest. Reservi tulusus tänavu teises kvartalis oli 0,13 protsenti. See ületas turu keskmisega võrdlemiseks kasutatava normportfelli tulusust 0,36 protsendipunkti võrra.\nReservi vahenditest ligikaudu kaks kolmandikku (67,5 protsenti) on paigutatud väga madala krediidiriskiga riikide valitsuste võlakirjadesse ja ülejäänu (32,5 protsenti) pankade võlakirjadesse ja kontojääki.\nSuurima osakaalu paigutustest moodustavad Prantsuse riigi enamusosalusega panga Bpifrance Financement SA võlakirjad (ligi 16 protsenti reservi mahust), Belgia valitsuse võlakirjad (10,6 protsenti reservi mahust) ning Nordea Banki võlakirjad (8,5 protsenti reservi mahust).


ilusa koodi auhind – Hello World\nTag: ilusa koodi auhind\nKuidas hinnata koodi ilu?\nProekspert annab igal aastal Robotexil välja ilusa koodi auhinna. Miks see ilus kood üldse oluline on? Kas pole nii, et kui robot mängib jalgpalli nagu Lionel Messi, siis võib ta kood olla kole kui öö? Ja mis on üldse kriteeriumid, mille järgi robotite koodi ilu hinnata saab?\nIstusime Proeksperdis kogenud koodihindajate ja Robotexil osalejatega maha (Vambola Kotkas! Roland Tepp! Indrek Mägi! Indrek Tamm! Eric Johann Istal!) ja nende mõtted väärivad jagamist.\nKui Barbara Schwarz 9 aastat tagasi ootamatult kiirendama hakanud Toyotas hukkus, ei osatud ka esialgu arvata, et selle põhjustas lihtsalt üks eriti kole kood. Eksperdid tõestasid hiljem, et ameeriklase surma põhjuseks oli aja jooksul spagetihunniku sarnaseks arenenud autotarkvara, mis loojate kontrolli alt oli ammu väljunud.\nEnamasti kole kood inimesi ei tapa, kuid ta võib muuta meie elu keeruliseks. Ta on nagu küberrünnak iseenda vastu, mis trollib inimesi ja äriprotsesse. Musta auku kaduv tööaeg, suured kulud, krussis närvid, rikutud kasutajakogemus. Ilus kood võib seevastu teha inimeste elu paremaks, olla majanduslikult kasulikum ja kindlasti ka turvalisem kui kole kood.\nKui nüüd konkreetselt Robotexist rääkida, siis seal ilusat koodi hinnates on meil välja kujunenud juba üsna selged kriteeriumid.\nMe otsime koodi, mis oleks loetav nagu hea lühijutt, kus poleks liigseid sõnu ega ridu ning kus iga funktsioon näeb vaeva suurepärase terviku nimel. Otsime koodi, mis ei ole arusaadav ainult masinale, vaid ka teisele inimesele, kes seda tulevikus edasi peab arendama.\ninimkeskse koodi eraldi tükid võiksid mahtuda ühele leheküljele\nread ei tohiks olla hoomamatult pikad,\niga koodijupp võiks teha ühte selget asja,\nmuutujad võiksid olla nimetatud nii, et nende funktsioon oleks koheselt arusaadav\nkirjavahemärgid võiksid olla lahendatud läbivalt ühtses stiilis.\nIlus kood ei sisalda ajalookihte, milles sumbates keegi ühel päeval võib avastada muistse viikingilaeva jäänused. Avastamisrõõm on muidugi tore, kuid kui me ei tea, mis minevikuloori taga peidus on, siis me ei tea lõpuni ka seda, mida kood teeb ja kuidas seda vajadusel parandada.\nIlus kood sisaldab kommentaare, kuid mitte liiga palju, sest see, kui sa pead juba oma tööd kommenteerima, tähendab tõenäoliselt seda, et kood on liiga keeruline. Ilusat koodi on raske ehitada copy+paste’iga, sest selline buldooserimeetod ei arvesta nüanssidega, millest võib sõltuda väga palju. Lisaks toob kopeerimine endaga kaasa ka vigade paljundamise ohu.\nKindlasti on Sinul oma kogemustele tuginedes veel palju rohkem häid mõtteid, milline peaks olema üks ilus kood. Kõik täiendused ja kommentaarid on oodatud!\nAuthor adminPosted on December 1, 2016 December 6, 2016 Categories IT, ProekspertTags ilusa koodi auhind, RobotexLeave a comment on Kuidas hinnata koodi ilu?\nIT seminar QA teemadel\nAarhus, JAOO, day two\nDisaini mustrid (C++): Scoped Lock\nMobiil = Pult = Anything You Want


Aretuses kasutatavatelt hobustelt hakatakse senisest enam DNA-proove võtma - MAALEHT\nAretuses kasutatavatelt hobustelt hakatakse senisest enam DNA-proove võtma\n18.jaanuar 2011 12:26\nMöödunud reedel, 14. jaanuaril Tartus toimunud Eesti Hobusekasvatajate Seltsi tori hobuse haruseltsi teabepäeval sai hobusekasvatajatele selgeks, et senisest tunduvalt enam tuleb aretuses kasutatavate hobuste tuvastamiseks kasutada geneetilist meetodit.\n„On täiesti võimalik, et me ei tea alati 100protsendiliselt, milline täkk on konkreetse varsa isa. Täkku ei saa ju tagasi hoida, kui ta mära juurde satub,“ ütles Eesti Maaülikooli professor Haldja Viinalass, rääkides hobuste geneetilise identifitseerimise ja hobuste põlvnemisandemete õigsuse kontrolli vajadusest.\nHobustelt DNA-proovide võtmise vajadust kinnitas ka Eesti Hobusekasvatajate Seltsi aretusspetsialist Andres Kallaste. Ta tõi näiteks Saksamaa, kus DNA-proovid on juba asunud asendama aretustöö läbiviimiseks vajalikke jõudluskatseid: „Usun, et selline praktika leiab peatses tulevikus tee ka Eestisse. DNA-proovide analüüsimine on hobusekasvatajale ühekordne väljaminek, kuid see on tulevikku arvestades oluline.“\nTeabepäeval tutvustati haruseltsi liikmetele ja teistele huvilistele 2010. aasta lõpul kinnitatud uut tori hobuse säilitus- ja aretusprogrammi ning sellest tulenevaid muudatusi hobuste identifitseerimisel, eriti rõhutati tori hobuse edasises aretus- ja säilitustöös geneetilise tuvastamise vajadust.\nTori hobuse haruseltsi üldkoosolek otsustati kokku kutsuda 24. veebruaril Tartus, märkimaks Vabariigi aastapäeva, tori hobuse tähtsust Vabadussõjas ning omaaegse Eesti Ratsarügemendi korralduses.\nAllikas: Eesti Hobusekasvatajate Selts\nEstonia teater, võro kiil, laulupidu ja... muidugi ka tori hobune (1) 06.12.2010


09.11.10219 (2006) Maalammas on olemas! - Maavalla Koda\n09.11.10219 (2006) Maalammas on olemas!\nEestimaa Looduse Fondi ja Eesti Maalamba Ühingu ellukutsutud ning UNESCO poolt rahastatud projekt «Maalamba kui põlisväärtuse säilitamine» võttis eesmärgiks Tartu Ülikooli ja Soome Põllumajandusuuringute Keskuse teadlaste kaasabil vastata kysimusele, kas ja kuivõrd eristub maalammas nii välimiku- kui geneetiliste tunnuste poolest teistest Eestis ning mujal Läänemeremaades kasvatatavatest tõugudest. Äsjaavaldatud tulemused näitavad, et maalammas pole yksnes mälestus möödanikust, nagu mitmed kahtlejad on arvanud, vaid elab edasi ka tänapäeva Eestis, kirjutas Rohelises Väravas Tsipe Aavik.\nMis yhendab selliseid koduloomi nagu maalammas, eesti hobune ja maatõugu veis? Need on Eesti algupärased põlisloomad, kelle aastasadade ja -tuhandetegi pikkune pärinemislugu on tihedalt seotud just Eesti ilmastiku, looduse ja kultuuriga, kuid kelle arvukus on möödunud sajandi suurte maakasutuse muutuste keerises ohtlikult väikeseks jäänud. Eesti hobune ja maatõugu veis on leidnud ametlikku äramärkimist ohustatud põlistõuna, kelle pysimajäämise tagamiseks on riiklikul tasandil ette võetud mitmesuguseid samme ning sestap on meie hobuse ja veise arvukus viimastel aastatel kasvanud.\nEesti maalamba, keda pole suudetud isegi eraldi tõuna arvele võtta, olukord pole sugugi nii kiita. Osalt on see jäänud arusaamatuste ja möödarääkimiste taha.\nEesti vastavatel ametkondadel puudub varasem kogemus ning yhtne arusaam, millised tingimused peavad olema yhe tõu tunnustamiseks täidetud ning seetõttu pyytakse maalamba olemasolu tunnistamisest otsekui kõrvale hiilida. Teisalt on maalamba kui põlistõu kaitset takistanud ka skeptikute kahtlused, kas põlislambaid tänapäevaks meie mail enam yldse alles jäänud ongi.\nMaalammas säilis kesisematel maadel\nNii nagu kogu Eesti loodust ja põllumajandust mõjutasid oluliselt möödunud sajandil asetleidnud maakasutuse muutused, ei jäänud sellest puutumata ka algupärased kohalikud loomatõud, sealhulgas maalammas. Hakati aretama ning sisse tooma tõugusid, mis olid mõneski mõttes tootlikumad – eelistati suuremakasvulisemaid lihalambaid, kes sobisid uue põllumajanduskorraga paremini.\nSiin-seal, eriti just Lääne-Eestis ja saartel, kus põllumajanduse tõhustamine oli viletsamate muldade tõttu sisemaaga võrreldes vähemulatuslikum, jätkati vähesel määral siiski põlistõugude kasvatamist.\nKuid arvata võib, et ka mitmeid pysimajäänud maalambaid ristati teiste kultuurtõugudega. Sellele viitavad UNESCO projekti raames läbiviidud populatsioonigeneetilise analyysi tulemused – välimikutunnuste põhjal valimisse sattunud 212st lambast kolmandik sarnanesid kohalike kultuurtõugude – eesti valgepealise ning eesti mustapealise lambaga. Kuid 143 isendi geenijärjestused eristusid selgesti nii Läänemeremaade ja Venemaa kultuur- ning põlistõugudest kui ka kohalikest kultuurtõugudest.\nMaalambad pole aga teps mitte yhe vitsaga löödud – põlistõugudele iseloomulik suur varieeruvus ilmneb nii maalammaste välimuses kui ka geenijärjestuses. Põhja lyhisabalammastega sarnaneva maalamba tyypilised välimikutunnused on väike kasv, kitsas kolju, väikesed kõrvad, sarvede esinemine jääradel ja vahel ka uttedel, villata nägu ja jalad.\nMaalammaste seas võib leiduda nii valge- kui musta- ja hallikarvalisi ning isegi laigulisi isendeid. Siinkohal tuleb ära mainida, et just villa kvaliteet ja mitmekesine värv muudavad maalamba teiste kultuurtõugude (kes on aretatud peamiselt lihalambaks) kõrval eriti väärtuslikuks villaloomaks.\nMaalamba neli erinevat asurkonda\nLammaste geenijärjestusi võrrelnud Tartu Ülikooli zooloogia ja hydrobioloogia instituudi vanemteadur Urmas Saarma sõnul võib maalammaste hulgas eristada veel omakorda nelja põlist asurkonda, mida päritolu alusel võiks tinglikult nimetada Kihnu, Ruhnu, Saare ja Hiiu asurkondadeks.\nTema soovitusel võiks edaspidisel tõu majandamisel kaaluda nelja asurkonna vaheliste erinevuste säilitamist.\nInimtegevuse tõttu on kahanenud nii looduses leiduvate liikide kui ka aegade jooksul kujunenud põliste koduloomatõugude mitmekesisus. Et sellist kulgu aeglustada ja peatada, on rahvusvahelisel tasandil sõlmitud mitmesuguseid leppeid ja konventsioone, millega ka Eesti on liitunud.\nNii eeldab Bioloogilise mitmekesisuse konventsioon maalamba kui ohustatud põlistõu kohest kaitse alla võtmist ning UNESCO projekti tulemused võiksid olla piisavaks teeviidaks kiire tegutsemise suunas.\nNäiteid, kus algseis põlistõu säilitamiseks on maalambaga võrreldes olnud palju halvem, ei tule otsida kaugelt. Esimesed sammud Ahvenamaa kohaliku lambatõu säilitamiseks jõuti astuda alles siis, kui järele oli jäänud vaid 14 isendit. Selle poolest on Eestil head eeldused maalamba asurkondade pysimajäämiseks.\nJah, võime kyll kilbile tõsta mitmesuguseid rahvusvahelisi konventsioone ja seadusandlust kui vahendeid, mis seavad Eestile kohustuse liikide ja põlistõugude kaitse alla võtmiseks, ning kahtlemata on mitmekesisus väärtus, mille kaitse vajadus ei peaks suuremaid kysimusi tekitama. Samas käsitletakse Eesti Maalamba Ühingu presidendi Gilleke Kopamehe sõnul Eesti põlistõugude säilitamist praegu kui nö asja iseeneses. Senisest rohkem tuleks tähelepanu pöörata pärandtõugudega seonduva kultuuri pysimajäämisele – lammaste pidamise ning villa käsitsemisega seotud töövõtete ja tööriistade meeldetuletamisele. Maalamba väärt villaku kasutamine võiks aga olla meie kohaliku põlistõu edasise säilitamise majanduslikuks tagatiseks.\nPilt: Eesti Maalamba Ühing


Barberino Designer Outlet: kirjeldus ja teenused\nKauplemine on pikka aega olnud rahvusvaheline, nii et nüüdisaegsete asjadega armastajad saavad nüüd kõikjal ja kõikides kauplustes osta ostmist. Praeguseks on väga populaarne turustusvõimalused, kus saate osta nii riiete kui ka kingade nii täiskasvanutele kui ka lastele. Eelkõige armusid kohalikud elanikud ja turistid Venemaalt Barberino Designer Outlet'ist. See asub Firenzes (Itaalia) ja selles esindatud kaubamärkide arv võib konkureerida Euroopa suurimate kauplemisplatvormidega.\nDisainilahendus "Barberino" kuulub kontserni McArthurGlen. See tähendab, et teenuse kvaliteet vastab kõigile kaasaegsetele nõuetele. See asub Barberino Designer Outlet'is kaunis kohas, Florence'i lähedal. Lisaks kõigele kaubamaja territooriumil on Sieva jõgi, mis täiendab veelgi maastiku maalilist ilu.\nKauplusekompleks on iseenesest paljude poed, mis asuvad ühe- ja kahetoalises hoonetes. Küljelt näeb kogu väljavool välja Itaalia stiilis vana tänava. Praegu laieneb Barberino Designer Outlet: kaubanduskeskusesse ehitatakse mitu väiksemat maja-kauplust piki jõge.\nVäljundi "Barberino" töörežiim on külastajatele üsna mugav. Tööpäeviti algab tööpäev 10.00 ja lõpeb kell 20.00. Nädalavahetustel pakutakse veidi rohkem aega ostude tegemiseks, kuna kaubanduskeskus sulgub kell 21.00.\nFirenze sõna otseses mõttes on 30-40 minutit Barberino Designer Outlet. Kuidas sellele bussiga jõuda? Ettevõtte buss (või, nagu seda nimetatakse ka bussiliiniks) sõidab Barberino külastajaid kaks korda päevas. Esimene lend on kell 10 hommikul, teine - kell 14.30. Maandumiskoht on peatumiseks raudteejaama piirkonnas, Bata kauplusest kaugel. Tagasi Firenzes võite minna ka sama bussiga, mis väljub turustusvõimalusest kell 13.30 ja kell 18.00.\nPiletihindade puhul maksab täiskasvanutele umbes 15 eurot, alla 16-aastased lapsed - 8 eurot ja alla 14-aastased lapsed tasuta. Mugavalt on piletite ostmine vajadus eelnevalt - neid saab bussis rahumeelselt osta. Väärib märkimist, et ühistranspordi või raudteetranspordi "küla" juurde ei pääse.\nKõige mugavam viis planeerida reisi oma autos Barberino Designer Outlet'is. Väljundi aadress: Via Meucci, 50031 Barberino di Mugello FI. Kui jätta Firenze, siis on parem valida A1 kiirtee Bologna suunas ja seejärel minna rambini Barberino di Mugello poole. Selle navigaator aitab ilma probleemideta sõita kesksesse sissepääsu ja asetada parklasse.\nKokku on Barberino Designer Outlet'is kaubamärke rohkem kui 130 kauplustes. Nende arv suureneb järk-järgult, kuna müügikoha territoorium teeb rohkem. Siin saate osta selliseid kaubamärke nagu Calvin Klein, Geox, Puma, Timberland, Benetton, Richmond, Polo Ralph Lauren, Pupa, Prada, Harmont Blaine, Diesel, Bose ja paljud teised.\nIga toidukauba müügikoha olemasolu korral võimaldab igale vanusele inimestele edukalt soetada. Keskuses leidub sobiva asjana spordi- ja stiilinäitlejatele , klassikalistele ja nutikatele kazhualidele. Boutiques'il on lai valik rõivaid, jalatseid, aksessuaare, käekotte, sealhulgas isegi pulmi ja õhtukleidid.\nNagu ka kogu McArthurGlen turustusvõrgus, pakub Barberino Designer Outlet tõsiseid allahindlusi erinevatele toodetele. Reklaamipäevadel või müügiperioodil võivad allahindlused jõuda 70 protsendini. Vene Föderatsioonist pärit turistid on eriti huvitatud müügipunktide müügipäevadest, kuna suur valik kaubamärgiga asju ja demokraatlikke hindu tõstavad. Hiljuti on erakorralised ostud Euroopa riikidesse muutunud moes. "Barberino" kuulub kümne turustusvõimaluse hulka, kus saate "kvalifitseeruda" kvalitatiivselt.\nSamuti on grupikülastused, mille jaoks pakutakse eriprogramme. Nii saab iga grupi liige 10% soodushinnaga kaarti, mida saab kasutada mis tahes boutitis, mis teile meeldib. Ainus tingimus on grupikülastuse ettevalmistamine (vähemalt 72 tundi enne turuletuleku saabumist), et on aeg valmistada allahindluskaardid ja kogu vajalik teave.\nLisaks on teiste riikide turistidel võimalus maksta tagasi. Selleks on kõigepealt vaja tähelepanu pöörata sellele, kas kaupluses on märge, mille peal on maksutagastus, mis tähendab maksude tagasimaksmist. Seejärel, pärast ostmist, pöörduge kasseri poole, paludes välja anda erikontrolli, mis esitatakse tollile lennujaamas. Raha tagastatakse maksude tagasimaksmise kontoris otse lennujaamas.\nBarberino Designer Outlet'i kohta on erinevad arvamused, mille ülevaated leiate paljudest veebisaitide poodidest. Üldiselt külastajad on rahul oma asukoha poolest, sest mugav on jõuda Firenze ja Bologna väljundisse. Ka ostjad on rahul maalilise loodusega, ilu, mida ümbritseb kaupluste ja butiikide küla. Siin saate lõõgastuda pärast kohutavas olukorras kohutavat otsimist, joot tassi kohvi või teed.\nLisaks on kaetud parkla, mis on suvel tähtis ja Itaalias on kuum, ja autod on päikese käes väga kuumad. Millised on Barberino müügipunkti eelised? Lisaks ostudele saate külastada mitmesuguseid üritusi, sh moeelektoreid, esitlusi, kaasaegseid suundumusi käsitlevaid seminare, stiilikoolitusi, kontsertetendusi elava muusika, festivalide jmt kaudu. Klientide mugavuse huvides on infokeskused, kust saate nõu; Mõeldavad mänguväljakud, töötavad viisakad töötajad, kes räägivad mitut keelt.\nStiilne naiste seljakotid.\nMeeste käevõrud räägivad kogu iseloomu\nTipptasemel värvi türkiis! Milline on sellega ühendatud?\nEnesest väljumise viis: tätoveering küünarvarre\nSarah Jessica Parker: kuulsa näitleja stiil. Mis eristab Sarah Jessica Parkeri stiili?\nPookoksad ja pookealused meie aedades: et on võimalik vaktsineerida\nSeemneparkett kaitseb külmetushaigusi\nParimad hotellid Küpros "5 tärni" - kommentaarid\nDzhon Galyano: parfüümi. Perfume John Galliano: arvustust\n"Tehas": koosseisu esimese ja praeguse\nTablet teXet TM-7025: püsivara, kirjeldused, kommentaarid\nMis on toksilisuse? Intoxication: mürgistusest põhjuste ja sümptomid, diagnoosimine, ravi\nLisati 'kloorheksidiini': suuvee ja muid rakendusi\nJõulud stseene täiskasvanutele ja lastele\nFilmi "Love sõim": osalejate ja rollid


AMAL CLOONEY PULMAKLEIT: MAKSUMUS, DISAINER JA PALJU MUUD - KUULSUS\nAmal Alamuddin on aju ja ilu kehastus. Lisaks sellele, et ta on üks edukamaid inimõiguste advokaate ja rahvusvahelisi advokaate, on ta ka legitiimne stiiliikoon! Nii et see polnud kellelegi üllatuseks, kui ta köitis südamest mitte kedagi muud kui George Clooney ise.\nJa kui Amali ja George Clooney pulmadeni jõudsid, tõmbas ta kõik peatused välja uimastatava kleitiga, mille kujundas keegi muu kui tuntud Oscar de la Renta. Amal Clooney pulmakleidi kohta leiate lisateavet!\nSEOTUD: See on ametlik: George Clooney kaksikud on saabunud!\nGeorge And Amali armastuslugu\nAmal kohtus George'iga Põhja-Itaalias Como järves 2013. aasta juulis. Oxfordi ja New Yorgi ülikooli õigusteaduskonna lõpetanut tutvustas näitlejale ühine sõber. Neil oli veidi keeristormants, mille tulemuseks olid Amali ja George Clooney pulmad veidi üle aasta hiljem, 2014. aasta septembris.\nGeorge jagas, et mõlemad armusid e-kirjade, telefonikõnede ja kuupäevade pärast. ' Ma arvasin, et ta on ilus, ja arvasin, et ta on naljakas ja ilmselgelt tark. [Aga kui me omavahel vestlusi jätkasime], selgus, et me oleme rohkem kui lihtsalt sõbrad ”Ütles ta Hollywoodi reporter .\nPärast kõigest üheksa kuud teineteise tundmist ja ainult kuue kuu pikkust tutvumist (kui teate, siis teate) tekitas George küsimuse. Kuid seekord ei tulnud vastus nii kiiresti kui kurameerimine! Ta pidi 20 minutit põlvili ootama, enne kui Amal lõpuks jah ütles!\nMõlemad sidusid ürituse ametlikult Itaalias Veneetsias koos 90 oma lähima sõbra ja perega. Nende pulmapäeval nägi George oma Giorgio Armani smokis üsna kohutav välja (nagu ikka), kuid etenduse varastas just Amal Alamuddini kleit.\nKuna ta on stiilne naine, oli Amal Clooney pulmakleit kihtide kaupa elevandiluust prantsuse Chantilly pitsist ja tüllist. Uhkele hommikumantlile olid tikitud pärlid ja diamante kivid, mis muutsid kleidi väikseimate detailideni kunstiteoseks.\nPruut täiendas välimust õlgade välise kujundusega ja katedraalipikkuse looriga, mis oli varustatud helmeste ja kristallide tikandiga, mis ulatus kogu rongist mööda. Kui Amal kõndis vahekäiku valgete lillekimpudega, säras ta lihtsas, kuid samas elegantses koosseisus.\nSelle kauni kleidi taga on maailmakuulus disainer Oscar de la Renta. Kuna de la Renta on kõige kuulsam pruutkleitide poolest, oli Amal kindel, et soovib eritellimusel valmistatud kleiti.'Tahtsime George'iga pulmi, mis oleks romantiline ja elegantne, ja ma ei kujuta ette kedagi, kes suudaks seda meeleolu kleidis jäädvustada kui Oskar',Amal ütles intervjuus Vogue .\nLõpliku sobitamise ajal New Yorgis Bryanti pargis oli see täismaja Oscar de la Renta Amali emale, Bariale, õele, Talale, vennatütarele ja ainukesele lilletüdrukule Miale, kes olid kõik valmistoote vaatamiseks. Disainerile avaldati survet, kuid sel hetkel, kui Amal selle kleidi selga pani, said kõik aru, et see on täiuslik.\nMe ei saa täpselt öelda, kui palju Amali pulmakleit maksab, kuid võime arvata, et see on lähedal teisele kleitile, mida ta kuulsalt kandis: Stella McCartney kujundatud kollane kleit, mida ta kandis prints Harry ja Meghan Markle'i kuninglike pulmade ajal 2018. aastal.\nPeal Sobib moega , kleiti, mis on nüüd õigustatult dubleeritud kui Amali lipsukinnitusega kreppkleit, müüakse 1 995 AUD eest!\nAvalikkuse reaktsioon Amali pulmakleidile on olnud midagi muud kui positiivne, näiteks veebisaitidel Ta , Hollywoodi elu ja Virgin Media Television rääkides sellest, kui ilus kleit oli ja kui andekas on Oscar de la Renta, et toota sellise kaliibriga kleiti.\nKuidas saada välimus (lähedale)\nKuna see on eritellimusel valmistatud Oscar de la Renta kleit, oleks võimatu sama kleiti saada. Kuid võite saada midagi üsna lähedast, kui broneerite õige disaineri. Siin on viis pulmakunstnikku, kes võivad sind sama uhke välja nägema:\nSarnaselt sellega, mida teeb Oscar de la Renta, kasutab Justin Alexander ka palju pitsi ja tülli. Ta valmistab ka taskutega pulmakleidid - tänapäeval hädavajalik! Ta sildistab oma kevad / suvi 2020 kollektsiooni järgmiselt: Ajatu elegants ', klassikaline elegants, millel on vihje moodsale šikile stiilile ”Oma märksõnana.\nRomona Keveza on disainer, kes toob lauale midagi uut. Värvide ja tekstuuridega (metallhõbe, must pits jne) katsetades on tulevastel pruutidel hea meel, kui nad näevad, kui originaalsed need kleidid on.\nReem Acra töötab ka pitsi ja tülliga, kuid suur erinevus on läikivate materjalide kasutamine. Tema valmisvalmistatud pruutkleidide jaoks kasutatakse kulda ja hõbedat pitsi, naelu ja litrid.\nDavid's Bridal on pitsist suur, nagu tema veebisaidil näha. Ta katsetab erinevaid dekolteesid ja kleididisaini, mis hoiavad tema hommikumantlid iga kord värskena ja kordumatuna. Tema disain ulatub Disney printsessist uhke õhtusöögini. Ta toodab ka kõrgmoekleite ja pükskostüüme.\nIsabel Armstrong sulandab oma kujunduses kokku kunsti ja moe ning pole olemas sellist asja nagu liiga palju ' temaga. Kuna kõikidele tema disainitud kleitidele on lisatud nii palju üksikasju, näib tõesti, et need pole tehtud inimese käte ja sõrmedega.\n' See on [pulmakleit], mis on kõige olulisem kleit naise elus. Iga tüdruk igast elualast unistab sellest erilisest kleidist ja ma püüan selle unistuse tema jaoks reaalsuseks teha, 'ütleb disainer Oscar de la Renta Vogue .\nJa Amal Alamuddin-Clooney jaoks oli see unistustest reaalsus.\nSEOTUD: Ella ja Alexander Clooney: Kõik George’i kaksikutest lastest


Galerii | EKA avatud akadeemia maalikunsti näitus Solaris galeriis\nAkadeemiaUudisedGalerii | EKA avatud akadeemia maalikunsti näitus Solaris galeriis\nEKA avatud akadeemia kursuse „Maalikunsti A, B, C… ja Z” lõputööde näitus Solaris keskuse galeriis pakkus avastamisrõõmu nii külastajatele kui ka kunstnikele endile, kelle seast mitmetele oli see esimene kord oma töid avalikult esitleda.\nAasta kestnud maalikursusel alustati visuaalse keele tähestiku loomisest. Katsetati alustades algelementidest, pildikeele A, B ja C’st. Õpiti tundma maalikunsti töö- ja väljendusvahendeid, kujutamist ja eksperimenteeriti individuaalse pildikeele loomisega.\nKursuse lõpetanud õppur kirjutab: „Kõige rohkem meeldis, et sain kokku laheda seltskonnaga. Meeldis ka see, et juhendajad olid kõik absoluutselt erinevad ja ei tekkinud teemade kattuvust. Igaühel olid välja mõeldud oma ülesanded, kuidas õppureid edasi areneda.”\nTema mõtteid täiendab omakorda kursusekaaslane: „Avastasin end mõtlemast asjust, mille kohta enne aimugi ei olnud, et need ülepea olemas on. Leidsin uue vabaduse ning avanesid mõningad uued kosmosed. Ehkki see keeruline aasta mu lõpuks pisut kinni jooksutas, õppisin ometi töövõtteid, kuidas taak maha raputada.”\nTagasiside võtab hästi kokku kolmanda õppuri arvamus: „Meeldis erinevate maalitehnikate tundmaõppimine. Selles vallas olid omandatud teadmised kindlasti suurimad. Huvitav oli jälgida ka kaaslaste tegemisi, nende arengut ning erinevaid tõlgendusi. Iga juhendaja oli oma nägu, piisavalt erinev, et pakkuda midagi uut ja huvitavat.”\nNäitusel oli eksponeeritud neljateistkümne autori tööd kursuse lõpuosast nimega Z, mis tähestiku viimasele tähele kohaselt on õppurite järeldus ja lõppsõna läbi käidud protsessist.\nNäitusel oli eksponeeritud teosed kunstnikelt: Gert Guriev, Maris Kilmi, Leelet Kivioja, Heilika Kutsch, Hedda Maurer, Mari Riina Mölder, Kristi Palm, Markko Pärtelpoeg, Cally Raja, Helina Rämmar, Karin Sarv, Elo Sein, Riina Vaikmaa ja Marina Vahi. Juhendasid Saskia Järve, Maria Sidljarevich ja Mart Vainre.\n„Maalikunsti A, B, C… ja Z” kursusele, mis toimub 2. september kuni 12. mai 2022, saab kandideerida siin.


Lincona esindussalong nomineeriti Eesti Sisearhitektide Liidu aastapreemiale — Lincona\nKuupäev:26.10.2020\t/ Autor:Maris Lallo\nMeil on suur rõõm, et Eesti Sisearhitektide Liidu aastapreemiate konkursile laekunud 42 hulgast valiti 15 parima nominendi sekka ka Lincona värskelt valminud esindussalong. Oleme sattunud väärikasse seltskonda. Lisaks on väga mitmete nomineeritud objektide sisearhitektuursetes lahendustes kasutatud meie tooteportfellist pärit põrandakatteid. Kõikide nominentidega saab tutvuda siin: https://bit.ly/34u0Gq4\nLaureaadid kuulutatakse välja “Eesti arhitektuuripreemiad 2020” pidulikul auhinnatseremoonial 9. detsembril.\nLincona Salongi sisearhitektuurse lahenduse autorid on Jan Skolimowski (KAMP Arhitektid) ja Hanna Karits (www.hannakarits.com), kaasa töötasid Kadri Ruusna, Jaanus Saarepera. Ehitustöid teostas Reparo Ehitus OÜ, lammutustöödel aitas kaasa Expolio OÜ. Kõik põrandakatted paigaldas Flexible OÜ ning eritellimusmööbli valmistas GL Furniture OÜ.\nSoovime tänada omalt poolt kõiki koostööpartnereid, kes aitasid kaasa meie esindussalongi värskenduskuurile!\nSündmus algatati 2015. aastal eesmärgiga tunnustada koos silmapaistvaid saavutusi meie arhitektuurivaldkonnas ning suurendada avalikkuse teadlikkust Eesti arhitektide, sisearhitektide ja maastikuarhitektide kaasaegsest loomingust nii Eestis kui rahvusvaheliselt. 2019.aastast jagavad artiklipreemiaid ka arhitektuuriajakiri Maja ja kultuurileht Sirp. Preemiate statuutist saab rohkem lugeda siit: https://arhitektuuripreemiad.ee/tutvustus/


Jora » Arhiiv » Crux ja Exit Haapsalus\n« Egiptuse nuhtlus\nOi-oi-oi, oinalugu »\nCrux ja Exit Haapsalus\nRaadiost reklaamiti nende kahe bändi kolme kontserti. Eesti kristliku roki üks põhitegijaid [L] Crux oli ammu tuttav (eriti vägev oli nende kunagine kontsert koos Reverend B-ga), Exit jäi kõrva möödunudsuvisel Lootuse festivalil. Reedel Pärnusse ei jõudnud, Viimsi kontsert langes kokku klassiõe juubeliga – jäi üle täna Haapsallu sõita. Harkujärvel tavapärased meditatsioonid mängitud, lasi Kakk seekord poole missa pealt jalga (eelneval kokkuleppel muidugi) ja lendas Haapsalu poole. Kuna tee oli remondis ja Haapsalu kultuurikeskus takkapihta, jõudis Kakk kontserdile alles Cruxi poole esinemise pealt.\nAga see osa, mida kuulda õnnestus, jättis hea mulje. Tasemel live, korralik heli, head laulud nii muusika kui sõnade poolelt. Peaks endale paar nende plaati soetama (seni on raadiost kuulatud) – oleks ka kohapealt võinud osta, aga nagu kiuste polnud piisavalt sularaha kaasas.\nSoomlaste [L] Exitil aga osutus olema Haapsaluga hoopis huvitav suhe. Nimelt käisid nad siin noorte poistena mängimas 1990. aasta suvel, tulles veel tollasesse NLi ja nähes kogu nõukareaalsust piirikontrollist padutsensuurini. Nüüd olid tollased kutid juba kohati hallisegustena 20 aastat hiljem samas tagasi. Ja trummipulkadest, mille soome trummar siin ühele noorele jumbule kinkis, olevat arenema hakanud toosama Eesti poiste punt, kellega koos täna laval oldi.\nAga Exit on huvitav bänd. Rokkbändina küllaltki suur (solist, kaks võrdselt head kitarristi, kaks klahvimängijat, bass ja trummid), väga hea vokaaliga (kõik peale trummari laulsid ning neist neli ka solistina), veidi ebasoomlaslikult mažoorse helikeelega (võib-olla ehk Pave Maijanen, Miljoonasade ja Dingo läheksid samasse ooperisse) ja samas heas mõttes üdini soomlaslikud. Kiriku poole pealt on nad kirju seltskond eri konfessioonidest ning näib, et inimestena elukogenud ja humoorikad tüübid. Võib-olla suudab just sedasorti punt panna eestlast märksa edukamalt vaimulikel teemadel mõtlema kui erinevad otseselt kiriklikud üritused.\nAga kontsert oli kokkuvõttes väga asjalik – hea muusika, normaalne saund, saal häälekalt kaasaelavat publikut täis. Pluss veel see midagi, mida tavalistel kontsertidel ei kohta. Sedalaadi asju võiks rohkemgi olla.\nP.S. [L] Pekka Simojoki oli siiani Kakule tuntud kui mitmete ebasoomlaslikult mažoorsete ja helgete gospellugude autor, mida on kuuldud eri esitustes ja ka ise mängitud. Alles täna selgus, et sellenimeline härra on Exiti frontman… Nii et nüüd sai selgeks, kust bändi hea repertuaar tuleb. Ja kõigele lisaks on sellil sindrima uhke rokihääl ka veel.\nSee postitus tehti 30.05.2010 kell 23:31\trubriiki Arusaamad, Kirik, Muljed. Kommentaare saad jälgida RSS 2.0 uudisevoo abil. Kommenteerimine ja tagasisideviited on hetkel keelatud.


Herbs of Kedemi TOVA salvi ülevaade - Mia24.ee | Tervise- ja ilublogi\nHome Blog Herbs of Kedemi TOVA salvi ülevaade\nMa olen jahedal ajal tihti hädas karedate ja ketendavate kätega ning samuti on sagedased sõrme otstesse tekkivad lõhed, mis on väga valusad. Kõigest eelpool mainitust johtuvalt tegelen pidevalt võimalikult tõhusa kätehooldustoote otsimisega. Mõne aja eest sain Herbs of Kedemi TOVA salvi testri ja loomulikult katsetasin.\nTOVA salv ongi mõeldud ennekõike kuivale, ketendavale nahale ja toote reklaamtekst lubab, et salv kaitseb tõhusalt nahka.\nOlles salvi kasutanud tänaseks mõned nädalad olen tulemusega väga rahul. Käed on mõnusad ja pehmed. TOVAt kasutades tuleb tähele panna seda, et toodet võiks määrida kätele üsna väikeste koguste kaupa. Esimene kord võtsin salvi üsna ohtralt, aga pärast olid käed ebameeldivalt rasvased. Võttes võikeste koguste kaupa, jõuab salv ilusti kätesse imenduda ja kui endiselt on kätel kuiv tunne, siis lihtsalt võtta uus väike kogus. Minu jaoks esmalt harjumatu oli toote lõhn. Kuna tegu on loodusliku salviga, siis eeterlike õlide lõhnaga harjumine võttis veidi aega. Lõhn polnud halb, lõhn oli tugev ja veidi harjumatu (minu jaoks igaljuhul).\nKuna tester jäi ühel nädalavahetusel töö juurde ja kodus oli üsna ohtralt vaja kokku puutuda veega, siis pühapäeva õhtuks oli pöidla ots muutunud hellaks ja sain aru, et tekkima hakkab järjekorde lõhe. Esmaspäeval, tööl olles, määrisin iga natukese aja tagant pöidlale salvi ja teisipäeva hommikuks oli lõhe tagasi tõmmanud ning pöial polnud enam väga valus. Neljapäevaks oli lõhe juba unustatud. Tavaliselt maadlen sõrme otstesse tekkivate lõhedega kümmekond päeva. Seega toimis minul ka selle probleemiga.\nKuna tester hakkab otsa saama, plaanin tellida suure TOVA salvi purgi.\nTOVA mia24.ee e-poes


LARP | Vǿlundi sepikoda\nOrkide töötuba 2009\nPosted in Muu kraam with tags LARP, Orkid, Rollimäng on 6. juuli, 2009 by Ove\nOli see juba üle aasta tagasi, kui Vints tõmbas käima uruki projekti, mille raames lõppes mul ära see rõve haldjate ja muude üllaste rahvaste ümmardamine ning huviorbiit nihkus pisut brutaalsemale trajektoorile. Sel aastal sai siis ette võetud pisuke varustuse valmistamine Elva sepikojas.See nokitsemine oli ka peamine põhjus, miks ma väga kirjutada ei ole jõudnud. Isegi mängimine on suht haruldaseks muutunud.\nNiipea, kui Tallinnast Elva jõudsime, ei antud mahti puhatagi – kohe olid orkid sepikojas ja andsti rauale valu…. Vähemalt peaaegu. Plaanisime nädalaga hea hunniku kraami valmis teha, kuna tulemas oli Beleriandi larp ning tahtsime seal nunnud välja näha. Kahjuks jäi samasse nädalasse ka jaanipäev, mis röövis hea tööpäeva pohmaka tõttu. Igal juhul ei saanud me just väga palju valmis…\nAga see, mille valmis saime, tuli suht edev välja. Uue vidinana, millel sai kätt proovitud, valmis suhteliselt nunnu kiiver koos väga robustse kaelakaitsega. Vintsule sai tehtud jalakaitsmed ning täiustasime ka kereturviseid ja raudkinnast. Kindlasti tuleb ära mainida puidust vasar, mis esimesel päeval valmis sai ja mis hõlbustas tunduvalt turviste valmistamist (metallvasarast jäävad plekile mõlgid).\nPärast jaanipäeva liitusid meiega Barbar ja Grimmu, kes sepikotta väga ei jõudnudki – tegesid peamiselt tubase nahatöö ja kostüümide täiustamisega.\nVahepeal sai tööst väsinud orkidel ka mängida lastud…\nEnne neetimist nägi kiiver muidugi suht vinge välja 🙂\nSangaste lossis toimuvale larpile jõudes tõmbasime turvised/kostüümid selga, lasime maskid ning grimmi näole tõmmata ja nautisime tulemust:


Giroud võib EM-i ära unustada? Lampard kinnitas, et prantslane ei lahku klubist – Jalgpall24\nGiroud võib EM-i ära unustada? Lampard kinnitas, et prantslane ei lahku klubist\nAvaldatud 31.01.2020; 20:48\nAutor Jalgpall24.ee 31.01.2020; 20:48\nLondoni Chelsea peatreener Frank Lampard tõmbas joone peale juttudele, mis väitsid, et mänguaega juurde ihkav Oliver Giroud on klubist lahkumas.\n2018. aasta talvel linnarivaali Londoni Arsenali ridadest üle tulnud Giroud on Chelseas küllaltki varju jäänud, sest Lampardi esimene eelistus on 22-aastane inglane Tammy Abraham. 33-aastast prantslasest ründemeest on seostatud ka mitmete teiste Premier League’i klubidega, millest üks põnevaim variant Jose Mourinho juhendatav Tottenham Hotspur, aga nüüdseks on kindel, et ta jääb Siniste juurde. Varasemalt on Giroud öelnud, et vähese mänguaja tõttu Chelseas on tema koht Prantsusmaa koondises suvisel EM-il ohus, mistõttu oleks vaja klubi vahetada. Praegu näib, et sellele murele lahendust ei leitudki.\n“Ma ei ütleks, et olen frustreerunud, kuna kedagi meeskonda juurde pole me toonud. Olen vägagi teadlik, kuidas jalgpallis asjad käivad. Mõned asjad pole minu teha. Minu esimene mõte on alati, mis toimub treeningväljakul. On selge, et tahtsime mängijaid juurde tuua, mina kindlasti tahtsin. Arvan, et tegin selle vägagi selgeks viimaste nädalatega ja seda pole juhtunud,” ütles Lampard.\nKas nüüd on ülesanne suuta Giroud’st parim esile tuua? “See on mu töö kõigi mängijatega. See, kuidas ma tahan, et mängiksime ja need asjad, mida pean iga mängija puhul nägema, on võtmetähtsusega üle terve klubi ja mitte ainult Oli puhul,” vihjas Lampard, et Giroud’le ta midagi kindlat mänguaja osas garanteerida ei saa.\nPrevious Post Di Maria nimetas parima jalgpalluri, kellega ta samas meeskonnas mänginud\nNext PostAmetlik: Dortmund palkas Bayernis, Liverpoolis ja Juventuses pallinud Saksamaa koondise poolkaitsja


Aita kasvõi euroga: haruldase verehaigusega tüdruku raviks on vaja koguda veel 168 000 eurot - Lapse tervis - Tervis\nAita kasvõi euroga: haruldase verehaigusega tüdruku raviks on vaja koguda veel 168 000 eurot\nHaruldase verehaigusega tüdruk vajab elu jätkamiseks kallihinnalist ravimit, mida haigekassa ei kompenseeri, ent ravikulud lubas aasta lõpuni katta TÜ Kliinikumi Lastefond. Seni on lapse toetuseks kogunenud 88 000 eurot, kuid ligi 168 000 eurot on veel puudu.\nMai alguses avaldas Lastefond abipalve, et rahastada annetajate toel 17-aastasele haruldase verehaigusega tüdrukule eluks vajaliku ravimi kolme doosi ostu 1,5 kuu vältel, mil selgub lahendus, kuidas ravimit edaspidi kompenseerida. Selgus, et haigekassa ei saa ravimit erandkorras hüvitada ning seega tegi Lastefondi nõukogu otsuse jätkata lapse ravimi kulude katmist aasta lõpuni, milleks vajab tüdruk veel 14 ravidoosi.\nKogu 17 doosi maksumus on koos käibemaksuga 255 714 eurot. Käesolevaks hetkeks on heade annetajate abiga kogunenud ravimi kulude katmiseks 87 946 eurot ehk 34 protsenti.\nTüdruku raviarsti, hematoloog Sirje Mikkeli sõnul on lapse seisund tänu käimasolevale eculizumab ravile rahuldav. «Patsient kõnnib iseseisvalt ja saab oma ema toel igapäevaeluga hakkama,» sõnas ta. Mikkel lisas, et Eesti hematoloogide selts tegeleb sellega, et ravim saaks edaspidiseks lisatud haigekassa poolt hüvitatavate ravimite nimekirja.\nLisaks on selgunud, et arstid proovisid saada neiut ravimifirma programmi nimekirja, mil ravimifirma annaks patsiendile ravimi teatud kriteeriumite alusel tasuta, kuid kahjuks tüdruk nendele kriteeriumitele ei vastanud.\nLastefondi strateegiajuht Küllike Saar avaldas suurt tänu kõigile heasüdamlikele inimestele, kes on lapse ravikulude katmist juba toetanud. «Ka tüdruku ema tänab fondi kaudu heategijaid nende perele raskel ajal abikäe ulatamise eest,» sõnas ta. Fond seab aitamisel esmaseks pere huvid ning austab nende soovi privaatsusele.\n«Loodame südamest heade inimeste abile, et saaksime tüdrukule eluks vajaliku ravimi soetamiseks vajamineva summa kokku,» kutsus Saar üles annetama. Ta avaldas lootust, et riiklikul tasandil leitakse siiski jätkusuutlik lahendus, mis tagaks lapsele ka edaspidi hästi toimiva ravimi ja täisväärtusliku elu.\nLapse elu päästva ravimi soetamist on võimalik toetada, tehes ülekanne SA Tartu Ülikooli Kliinikumi Lastefondi annetuskontodele ja lisades selgituseks «17-aastane tüdruk»:\nKolm aastat hiljem avastati tal aga lisaks paroksüsmaalne öine hemoglobinuuria, mille puhul punavererakud lõhustuvad ja tekib hemolüüs. Käesoleva aasta alguses tekkis lapsel ajus veenides tromb ning ta oli ravil intensiivraviosakonnas.\nEt hoida ära hemolüüs ehk punarakkude lõhustumine ja selle kaudu tromboos, vajab tüdruk ravimit nimega Soliris, mille toimeaine on eculizumab. Ravim ei kuulu haigekassa kompenseeritavate ravimite nimekirja ning ühe kuu ravi maksab 27 600 eurot, millele lisandub käibemaks.


§ 4 Avansi taotlemine\nRT IV, 29.06.2014, 3\nVastu võetud 25.06.2014 nr 36\nMäärus kehtestatakse kohaliku omavalitsuse korralduse seaduse § 17 lõike 42 ja § 49 lõike 44 alusel ning kooskõlas Vabariigi Valitsuse 19. detsembri 2012. a määrusega nr 112 „Ametniku teenistuslähetusse saatmise, lähetuskulude hüvitamise ning päevaraha maksmise tingimused ja kord ning päevaraha määr“.\nMäärusega kehtestatakse Viljandi Vallavolikogu (edaspidi volikogu) ja Viljandi Vallavalitsuse (edaspidi vallavalitsus) liikmete ning vallavanema teenistuslähetusse saatmise, lähetuse vormistamise ja lähetuskulude hüvitamise kord.\n(1) Teenistuslähetus (edaspidi lähetus) on volikogu liikme, vallavalitsuse liikme või vallavanema saatmine kindlaksmääratud ajavahemikuks täitma teenistusülesannet või osalema koolitusel väljaspool alalise teenistuskoha asukohta. Volikogu liige ja vallavanem saadetakse lähetusse volikogu esimehe korraldusel ja vallavalitsuse liige vallavanema korraldusel.\n(1) Volikogu liikme ja vallavanema lähetus vormistatakse volikogu esimehe käskkirjaga ning vallavalitsuse liikme lähetus vallavanema käskkirjaga. Käskkirjas märgitakse lähetatava nimi, ametikoht, lähetuse aeg, sihtkoht ja lähetuse eesmärk.\n(2) Välislähetuse käskkirjas märgitakse lähetuse sihtkoht, organisatsioon, kuhu lähetatav suunatakse, lähetuse kestus, eesmärk ning lähetuskulude hüvitamise ja päevaraha määr.\n(3) Volikogu esimehe või vallavanema lähetuse käskkirjas märgitakse üldjuhul ka tema asendaja.\n(4) Vallavolikogu esimehe ja vallavanema käskkirja valmistab ette ning käskkirja ja alusmaterjalid säilitab valla kantselei. Volikogu esimehe käskkirja lähetusse saatmise kohta allkirjastab volikogu aseesimees.\n§ 4. Avansi taotlemine\n(2) Lähetuskulude aruande ja kulusid tõendavad dokumendid esitab vallavolikogu liige vallavolikogu esimehele ja vallavalitsuse liige vallavanemale. Kõik lähetusega seotud hüvitatavad kulud peavad olema dokumentaalselt tõendatud.


Mis on vahelduv paastumine? Toitumisspetsialisti sõnul on siin vaja teada - Kaalulangus nadalas vahelduva paastumise\nIsegi kui kahekordistame paastudes kaotatud rasvakilod, on seda kokkuvõttes vähem, kui kaotaksime lihtsalt kaloreid piirates. Paastuga terveks? Läbi aegade on minu jaoks parim kaalulangetamise viis olnud mitte süüa õhtuti.\nPraegugi, olles oma ideaalkaalus, on kuidagi nii sisse juurdunud õhtuti mitte söömine, v. Kell See, et õhtul ei söö, pole küll kõhnumise eelduseks. Oluline on söödud kaloraaz, mitte see, millal sööd.\nViimastel aastatel on vahelduv paastumine inglise keeles: intermittent fasting — sa ei söö tunni vältel vahest pikemalt mitte midagi — äärmiselt palju tähelepanu saanud ning just selle tohutute positiivsete mõjude pärast. Paastumine, kas see pole mitte lihtsalt nälgimine?\nEi, kindlasti mitte, sest neil kahel on üks väga suur erinevus: kontroll. Nälgimine on tahtmatu söögipuudus või sellele juurdepääsu puudumine, mis viib kannatuste ja äärmisel juhul isegi surmani. Paastumine on vabatahtlik toidu tarbimise piiramine teatud perioodi vältel — tervislikel, spirituaalsetel või mõnel muul põhjusel.\nSeega vahelduv paastumine pole mingi imelik kontseptsioon, vaid meie kõigi poolt igapäevaselt praktiseeritav harjumus. Jason Fung Kuidas vahelduv paastumine toimib? Paastumine, selle kõige lihtsamas võtmes, laseb su kehal kasutada energiat, mille see on hoiustanud — seda siis näiteks üleliigse keharasva näol. Keharasv on toidust saadud energia, mis on kehasse hoiustatud.


Vask 3 nädala madaltasemel\nKartuse tõttu, et vase nõudluse kasv on pidurdumas, langes metalli hind Shanghais viimase kolme nädala madalaimale tasemele.\nTurud muretsesid, et nõudluse kasv kahes suuremas vaske tarbivas riigis USAs ja Hiinas hakkab aeglustuma. Metalli tarbimine vähenes Hiinas tänavu esimese kümne kuuga 4,7 protsenti.\n"Märgid raugevast nõudlusest vähendavad investeeringute juurdevoolu," ütles Dalu Futuresi maakler Wang Zheng. "Vase hind on saavutanud oma tipu ja liigub nüüd allapoole."\nMai keskel saavutatud rekordtasemest 8600 dollarit tonnist on vase hind Londoni metallibörsil kukkunud 22 protsenti.\nShanghais alanes vase hind eile 1,2 protsenti ning oli 62 880 jüaani tonnist. See on madalaim tase 22. novembrist saadik.\nKa metalli laovarud on viimasel ajal suurenenud, ulatudes 4600 tonnini.


Credit Suisse parandas Fordi aktsiareitingut - Äripäev\nCredit Suisse parandas Fordi aktsiareitingut\n04. aprill 2011, 21:22\nRait Rebane 04. aprill 2011, 21:22\nEelmise kvartali lõpus investoritele pettumust valmistanud Ühendriikide autotootja Ford Motor aktsia on nädala esimesel kauplemispäeval võtnud kindla suuna ülespoole. Ettevõtte väärtpaberile andis hoogu Credit Suisse analüütikute parandatud reiting Fordi aktsiale.\nJaanuari lõpus eelmise aasta neljanda kvartali tulemused avaldanud ja investoritele sügavat pettumust põhjustanud Ford on kahel viimasel kauplemispäevas taas positiivseid uudiseid tooma hakanud. Nimelt teatas reedel autotootja, et võrreldes aastatagusega kerkis müük märtsis 13 protsenti ning samas kuul mindi automüügis etta ka peamisest konkurendos General Motorsist.\nTäna, nädala esimesel kauplemissessioonil, lisas optimismi Credit Suisse analüütiku Chris Ceraso parandatud reiting Fordi aktsiale. Mees kergitas autotootja aktsiareitingut „outperformi” pealt „neutrali” peale.\n„Pärast 2010. aasta neljanda kvartali tulemusi, on paljud investorid muutunud Fordi vastu skeptiliseks,” kirjutas Credit Suisse analüütik täna avaldatud kirjas, „siiski olen veendunud, et investorid on taas valmis kauplema Fordi aktsiaga.”\nTeatele vastas autotootja aktsia tugeva tõusuga, täna keskpäevaks on Fordi aktsiahind kerkinud hüppeliselt 3,1 protsenti 15,63 dollarini.\n04. April 2011, 21:22


Mahedamaitseline porgandikook vanilli, kaneeli ja muskaadiga.\nKasuta näiteks Billington's rafineerimata peeneteralist küpsetussuhkrut või granuleeritud suhkrut, glasuuri sees rafineerimata tuhksuhkrut.\nLisa lemmikuks 35 Lisa\n170 g Billington's rafineerimata suhkrut (2 dl)\n100 g Billington's rafineerimata tuhksuhkrut\nMääri 20 cm läbimõõduga (lahtikäiv) koogivorm võiga ja puista üle jahuga (või vooderda küpsetuspaberiga). Kalla tainas vormi ning küpseta 200kraadises ahjus 20-30 minutit. Kontrolli koogi küpsust puutikuga - kui koogi keskele torgatud puutikk enam tainaseks ei jää, on kook valmis.\nJahuta. Kummuta või libista valmis kook vaagnale.\nFotol olev kook on tehtud kahekordsete kogustega ja küpsetatud 24 cm koogivormis.\nLoe siit kuidas kohandada retsepti suuremale või väiksemale koogivormile.\nSoovi korral kaunista kook ananassililledega.\npostitatud 12.11.2005 08:01\nLäheb täna - sünnipäev ja puha - tegemisele... :) Tükk aega otsisin lihtsa porgandikoogi retsepti, aga nagu nende asjadega ikka - lõpuks leiab kõik otsitava nami-namist...\npostitatud 23.01.2006 18:58\nmuide, väga hea retsept ja mina olen sellele veel alati lisanud paar peotäit rosinaid. saab veel maitsvam :)\nposted on 25.12.2015 12:48\nRosinad ei tee kunagi midagi paremaks, iu.\nposted on 18.08.2016 09:12\nRosinad on väga head siin (Y)\npostitatud 07.05.2007 09:26\nväga hea kook tuli! ja tõesti oli lihtne kõige raskem osa oli muna ja suhkru vahustamine, sest mul polnud muud käepärast peale lusika. glasuur sai hirrmus magus. teinekord paneks sinna toorjuustu rohkem ja suhkrut vähem (tegin tavalisse lahtikäivasse vormi ja kook sai poole peenem kui juuresoleval pildil)\npostitatud 22.05.2008 11:41\nMa otsisin kaua just seda õiget porgandikoogiretsepti, ja leidsin lõpuks siit. Põhimõtteliselt on kõik sama, aga lisasin tainale purustatud metsapähkleid, jätsin välja muskaadi ja toorjuustuglasuurile pigistasin sidrunist mahla juurde. Nii mõnus, ei ole liialt magus kook, ja sidrunimaitseline glasuur sobib ideaalselt juurde.\npostitatud 29.06.2008 22:39\nMa tegin olude sunnil näiteks ilma riivita. Niisama hakkides sai ka hakkama, kauem pidi ahjus olema lihtsalt. Glasuuriaineid polnud, niisama keeksina on näm näm näm näm.\npostitatud 10.07.2008 14:28\nMinu pere viimase aja lemmik.\npostitatud 17.08.2008 18:40\nväga mõnus ja lihtne kook, ainult porgandit panin vist vähe. Natuke kuiv jäi. aga soovitan soojalt.\npostitatud 15.09.2008 16:38\nMuskaadi jätsin välja, glasuuri tegin kohupiimapastast ja porgandit riivisin natuke rohkem juurde. Super.\npostitatud 21.12.2008 21:15\nOlen katsetanud mitmeid porgandikooke. Siinne on minu meelest üks paremaid retsepte. Mahlane ja mõnusa tekstuuriga. Kaneeli panin pool teelusikat. Muskaat sobis väga hästi. Toorjuustu puudumisel tegin glasuuri Merevaigu, tuhksuhkru ja sidrunimahlaga.\npostitatud 11.05.2009 15:00\nväga lihtne ja ääretult maitsev\npostitatud 07.10.2009 15:22\nKiidan ka seda kooki. Panin täna poole porgandi koguse asemel hoopis riivitud õunu. Väga mõnus suutäis ka ilma glasuurita.\npostitatud 06.02.2010 21:57\nPanin kreeka pähkleid ka sisse. Kaunistuseks tõmbasin tsitruseriiviga hoopis toorest porgandist triibud (keerasin krussi) peale ja panin kreeka pähklit ka. Ja täitsa suurepärane oli ka niisama toores porgand seal peal!\npostitatud 08.03.2010 19:48\nImehea kook, isegi mu porgandivihkajast vennale meeldis:)\npostitatud 28.04.2010 09:14\nMa proovisin ka selle maheda porgandikoogi ära. Tegin väiksemas vormis, lõikasin kolmeks ja kreemi panin vahele. Pealt katsin safraniga värvitud martsipaniga. Väga väga maitsev!!!\npostitatud 25.06.2010 20:41\nVõrratu!!! (eriti kui teha põhi kaheks ja lisada glasuurile ka veidi laimimahla)\npostitatud 17.01.2011 19:06\nSuper superhea kook :) eile tegin ja kook oli 15min otsas :D täna teen jälle aga kavatsen panna kõike topelt sisse, siis veel parem. Aga mul tekkis küsimus, et kas munavalged tuleb eraldi vahtu lüüa ja siis pärast lisad munakollased? mina lõin kõik koos vahtu...\npostitatud 18.01.2011 13:07\nMina vahustan ikka kõik korraga, ei ole vaja nende munakollaste ja -valgete eraldamisega jamada :)\npostitatud 15.03.2011 10:23\nRetsept ajab segadusse kuna on kahes mõõdus ained ja need ei ole päris kattuvad. Tegin siis mõlemat moodi ja mulle sobis dl mõõdustikus rohkem. See kreem oli liiga magus ja teisele koogile tegin kreemi toorjuustust ,hapukoorest pisut tuhksuhkrut ja vahukoor. Tuli mõnusalt mahe.\npostitatud 22.08.2011 12:45\nAmmu juba plaanisin porgandikooki teha, aga kuidagi ei leidnud seda päris õiget, mida julgeksin esimesel korral katsetada. Nüüd siis leidsin ja tulemus oli suurepärane. Tänan eelnevaid kommenteerijaid, suhkru kogust vähendasin glasuuris poole võrra ja lisasin sortsu sidrunimahla kontsentraati. Aimasin, et tuleb maitsev, aga see kook ületas mu ootused, kindlasti teen seda peatselt uuesti.\npostitatud 30.03.2012 15:05\nSuurepärane kook! Ootasin suurepärast, aga tuli veelgi parem. Aitäh!\npostitatud 18.04.2012 17:37\nVõrratult hea kook. Keegi siin soovitas lisada glasuurile sidrunimahla. Lisasin ja tõesti oli väga hea - magus kook kergelt hapuka glasuuriga.\npostitatud 26.08.2012 23:07\nSuper hea, lisasin purustatud kreeka pähkeid ja tooruustule lisasin veel juurde natukene ka laimimahla! Tänud hea retsepti eest!\npostitatud 09.10.2012 16:48\nLugesin mahlamasina retseptivihikust, et mahlateost tekkivat porgandimassi saab koogiks ära kasutada. Katsetasin selle retseptiga ja loomulikult sai tulemus imehea :)\npostitatud 18.11.2012 00:42\nMitmeid kordi järele proovitud ning õnnestub alati. Glasuurile sidruni- või laimimahla lisamine on hea mõte ning ka igasuguste pähklite sissesegamine taignasse.\npostitatud 26.11.2012 00:53\nKas see kook on pigem maitsvam samal päeval või järgneval?\npostitatud 26.11.2012 16:42\nVäga hea retsept, põhja koguse kahekordistasin ja asendasin pruuni suhkruga ja samuti glasuuri sisse laimimahla soovitan, sai söödud järgneval päeval, no imemaitsev :)\npostitatud 08.12.2012 11:36\nMeile ka väga meeldis. Ainult järgmisel korral võtan topeltkoguse. 26 cm lahtikäivas vormis küpsetatud kook jäi üsna õhuke.\npostitatud 31.12.2012 08:25\nMerevaiguga tehtud glasuur on kõige parem\npostitatud 09.02.2013 14:54\nmu meelest on kogus üsna jabur:S või vähemalt mulle meeldib ikka paks ja tummine porgandikook, sellest kogusest sai aga pigem midagi pannkoogi sarnast:) kahekordistaksin jrgm kord kogust, muidu hea nagu porgandikad ikka;)\npostitatud 28.02.2013 12:38\nMina teen sellest väga tervisliku vahepala. Pool jahu asendan mandlijahuga ning teise poole kaerajahuga, lisan paar supilusika täit kaerahelbeid ning poole vähem suhkrut. Ja kuna porgandid on niigi mahlased, siis võid ei pane ma üldse. Mõnikorc lisan ka paki ricotta kohupiima. Väga maitsev ja kindlasti iganädalane kook.\npostitatud 31.10.2013 17:49\nKas te lisate porgandid ja kuivained samal ajal kui mikser käib või sgate käsitsi?\npostitatud 05.02.2014 12:42\nVäga hea kook, kuigi suhtun väga skeptiliselt kookidesse, mis sisaldavad juurvilju:-) Muskaati kooki ei pane, vaid lisan apelsini koortja mahla, mu arust sobib see sinna väga hästi. Glasuurile lisan ka apelsini mahla ja koort, lõpptulemus on imemaitsev:-)\npostitatud 26.07.2014 22:12\nSuper kook, läheb kõigile väga hästi peale :) vähendasin retseptis kõiki suhkru koguseid ning asendasin muskaatpähkli kreeka pähkliga, samuti tegin 1,5 retsepti kogust ja mmmm.\npostitatud 10.09.2014 13:15\nSuurepärane kook! Esimene katsetus tuli ilusti välja ja kõik kiitsid. Kui keegi nuputab, kui suur kogus tuleks teha suurema vormi jaoks, siis 28cm vormi läks minul täpselt kahekordne kogus. Kuigi olen suur magusasõber, siis jätsin ühe dl suhkrut lõpuks panemata ning tulemus sai suurepärane. Glasuuri segasin kokku ilma võita, kuna unustasin selle ostmata. Selle jätan panemata ka edaspidi, täiesti ebavajalik. Sortsu sidrunimahla panin ka, et glasuurile maitset anda. Vastuseks Kristeli ammusele küsimusele - ikka käsitsi segan.\npostitatud 21.11.2014 18:58\nFantastiline kook, sellest ei saa isu täis. Serveeringuks sobib koogi peale riivitud apelsinikoor ja natukene kaneeli, imehea!\npostitatud 29.12.2014 17:33\nMa pole veel jõudnud proovida.. aga kook kerkis megamega vähe, kui üldse. Ahi oli 180kraadi peal, ja kui oli sees olnud 10mintsa, hakkas juba liigapruuniks minema pealt. 15minutibpealt võtsin välja, muidu oleks kõrbend. Kas siis selle tulemusena, et see nii vähe sees oli, sellepärast ei kerkinudki?\npostitatud 30.12.2014 00:14\nKristina, Sul ahi ilmselgelt valetas või ole vale küpsetusrežiimi pealt (ainult ülevalt?), kui ta juba 10 minutiga pruuniks läks ja seda juba 180C juures?! Mul küpseb see kook 200kraadises ahjus vähemalt 20 minutit, kui mitte rohkem. Soovitan Sul kasutada lisatermomeetrit, et ahju käitumisel silm peal hoida!\npostitatud 19.01.2015 22:54\nTegin täna ja kook sai väga maitsev!!! Asendasin suhkru pruunisuhkruga ja jahuna kasutasin täistera ja tatrajahu segu. Glasuurile lisasin sidrunimahla. Meie uus lemmik... varsti jälle :)\npostitatud 05.03.2015 15:27\nKas te olete proovind seda plaadikoogina teha?\nposted on 15.09.2015 16:10\nTegin plaadikoogina.Selleks kolmekordistasin kogused :)\npostitatud 25.03.2015 14:08\nKas keegi oskab öelda mis võib põhjuseks olla, et kook ei kerki? Kohe üldse mitte. Taignane ei ole, aga ei kerki kohe teps mitte.\npostitatud 26.04.2015 22:04\nLiisiga kaasa mõeldes pean ütlema, et ega minu kook ka eriti kõrgustesse ei kerki. Minu veaks ehk see, et vorm veidi suurevõitu (26 cm läbimõõtu). Kuna kook aga tõesti taignane ei ole, siis pole ma sellest endale probleemi teinud. Koogi maitse on mõnus ja austajate ring suur.\npostitatud 15.09.2015 16:09\nOlen seda ennegi teinud, aga seekordset kogemust pean teistega jagama :) Oli munul viimane praktikapäev (Soomes lasteaias) ja võtsin selle puhul kaasa just selle sama porgandikoogi, aga ilma glasuurita. Lapsed ei jaksanud oodata millal seda süüa saavad ja siis püüdsid aina lisa :) Kahjuks sai kook otsa.. Täna viisin neile retsepti ;) Kaks töötegijat igastahes lubasid seda nädalavahetusel saabuvatele külalistele valmistada :) Selleks et saada suur plaaditäis ma kolmekordistasin kogused ja see oli täiesti piisav :)Ja suhkrut panin tsipa vähem, sest see sai kodust otsa, aga maitse oli siiski super :)\npostitatud 15.10.2015 16:09\nVõrratu!! Panin purustatud Kreeka pähkleid ka peale ja isegi mu pirtsakad lapsed sõid isuga. Läheb kindlasti kordamisele, ainult järgmine kord lasen oma teismelisel pojal teha, sest see on tõesti lihtne.\npostitatud 07.02.2016 18:02\nKas keegi on glasuuri teinud ka hapukoorest ja suhkrust? On see porgandikoogile sobilik?\npostitatud 04.03.2017 12:15\nVäga hea kook ka kõige suuremad skeptikud armuvad sellesse pärats esimest maitsmist;) Kõigele lisaks poja lemmik :)\nTeen seda suure plaaditäie tavaliselt ja selleks olen korrutanud koostisosad kolmega :)\nPoja sünnipäeval tegin koogi kahekordsen ja vahele panin samuti toorjuustukreemi.. maitses suurepäraselt :)\nposted on 07.08.2017 20:05\nPole proovinud. Ei maitse.\nposted on 22.08.2019 08:57\npostitatud 30.10.2017 19:36\nOlen korduvalt seda maitsvat kooki küpsetanud. Seekord asendasin nisujahu 1,5 dl ulatuses toortatrajahuga, 0,5 dl osas maisi- ja riisijahu segu. Suhkruna läks käiku kookossuhkur, mille kogust vähendasin kolmandiku võrra. Serveerisin nõrutatud kreeka jogurti ja jõhvikatega. Tulemus oli supermaitsev. Aitäh retsepti eest!\nposted on 31.10.2017 11:27\nTäpsustus: Kreeka jogurti ja jõhvikatega. Maitse jääb samaks :)\npostitatud 21.08.2019 20:57\nMinu go-to porgandikoogi retsept!\nposted on 22.08.2019 08:56\nGabi, sama siin :)